               EUROOPAN KOMISSIO
            Bryssel 27.6.2016
            COM(2016) 423 final
            2016/0195(NLE)
            Ehdotus
            NEUVOSTON PÄÄTÖS
            Euroopan unionin ja Kanadan kilpailulainsäädännön soveltamista koskevan Euroopan unionin ja Kanadan hallituksen sopimuksen tekemisestä

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Ehdotus perustuu neuvoston 9. lokakuuta 2008 komissiolle antamaan valtuutukseen aloittaa neuvottelut EU:n ja Kanadan välisen voimassa olevan kilpailuasioita koskevan yhteistyösopimuksen päivittämiseksi. Tarkoituksena on sisällyttää sopimukseen määräyksiä, joiden nojalla kummankin osapuolen kilpailuviranomaiset voivat vaihtaa todisteita, joita ne ovat keränneet tutkintatoimiensa yhteydessä.

                  Voimassa oleva yhteistyösopimus Kanadan kanssa tehtiin kesäkuussa 1999, ja tuolloin todisteiden vaihtoa osapuolten kesken ei pidetty tarpeellisena. Sittemmin Euroopan komission ja Kanadan kilpailuviraston kahdenvälinen yhteistyö on tihentynyt ja syventynyt sisällöltään. Sen, että Kanadan kilpailuviranomaisen kanssa ei ole mahdollista vaihtaa tietoja, katsotaan haittaavan tuloksellista yhteistyötä huomattavasti. Voimassa olevaan sopimukseen ehdotetuilla muutoksilla Euroopan komission ja Kanadan kilpailuviraston sallitaan vaihtaa todisteita, joita ne ovat saaneet tutkintatoimiensa yhteydessä. Tästä on hyötyä erityisesti niissä tapauksissa, joissa kilpailunvastaiseksi väitetty toiminta vaikuttaa transatlanttisiin markkinoihin tai maailmanmarkkinoihin. Kanada on mukana monissa maailmanlaajuisissa tai transatlanttisissa kartelleissa, ja Kanadan välityksellä komissio saa hyvät mahdollisuudet saada näistä kartelleista lisää tietoa.

               •Yhdenmukaisuus muiden alaa koskevien politiikkojen säännösten kanssa

                  Yhteistyö kolmansien maiden kilpailuviranomaisten kanssa on nykyään vakiokäytäntö kansainvälisten kilpailuasioiden tutkinnassa. Kanadan kanssa tehdyn sopimuksen lisäksi Euroopan unioni on tehnyt tätä koskevia yhteistyösopimuksia Yhdysvaltojen, Japanin, Korean ja Sveitsin kanssa. Pisimmälle menee Sveitsin kanssa tehty sopimus, jossa on jo määräyksiä todisteiden vaihdosta. Ehdotettu päivitys toisi Kanadan kanssa tehdyn sopimuksen samalle tasolle Sveitsin kanssa tehdyn sopimuksen kanssa.

               •Yhdenmukaisuus unionin muiden politiikkojen kanssa

                  Kilpailupolitiikan tavoitteena on, että markkinat tuottaisivat enemmän hyötyä kuluttajille, yrityksille ja koko yhteiskunnalle. Siksi kilpailupolitiikka edistää komission laajempia tavoitteita, erityisesti työllisyyden, kasvun ja investointien edistämistä. Komissio pyrkii tähän tavoitteeseen valvomalla kilpailusääntöjen noudattamista, määräämällä niiden rikkomisesta seuraamuksia ja edistämällä kilpailukulttuuria kansainvälisesti.

                  Ehdotetulla sopimuksella parannetaan hallinnollista yhteistyötä Euroopan komission ja Kanadan kilpailuviraston välillä. Viime kädessä hyötyjiä ovat kuluttajat sekä EU:ssa että Kanadassa, jos kilpailusääntöjen rikkomisen havaitseminen ja seuraamusten määrääminen helpottuu, mikä myös vahvistaa seuraamusten varoittavaa vaikutusta. Tuloksellisempi kilpailun toteutuminen johtaa avoimempiin ja kilpaillumpiin markkinoihin, joilla yritykset kilpailevat vapaammin ja voivat luoda vaurautta ja työpaikkoja. Kilpailun ansiosta kuluttajilla on myös enemmän valinnanvaraa edullisemmin hinnoin.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Oikeusperustana unionin toiminnalle ovat SEUT-sopimuksen 103 ja 352 artikla. SEUT-sopimuksen 103 artikla on oikeusperusta 101 ja 102 artiklan täytäntöönpanolle. SEUT-sopimuksen 352 artikla on oikeusperusta asetukselle (EU) N:o 139/2004 (sulautuma-asetus), ja ehdotettu sopimus kattaa myös yhteistyön yrityskeskittymien tutkinnassa.

               •Toissijaisuusperiaate (jaetun toimivallan osalta)

                  Aloite kuuluu SEUT-sopimuksen 3 artiklan 1 kohdan b alakohdan mukaan EU:n yksinomaiseen toimivaltaan, sillä se liittyy sisämarkkinoiden toimintaa varten tarvittaviin kilpailusääntöihin. Sen vuoksi toissijaisuusperiaatetta ei sovelleta.

               •Suhteellisuusperiaate

                  EU:n toiminnassa ei mennä pidemmälle kuin on tarpeen, jotta voidaan saavuttaa tavoitteena oleva Euroopan komission ja Kanadan kilpailuviraston välisen kansainvälisen yhteistyön parantaminen. Tätä hallinnollista yhteistyötä voidaan parantaa ainoastaan EU:n ja Kanadan välisen kansainvälisen sopimuksen kautta.

                  Ehdotetulla sopimuksella säännellään hallinnollista yhteistyötä Euroopan komission ja Kanadan kilpailuviraston välillä, ja se koskee vain Euroopan komission käsittelemiä asioita. Ehdotettu sopimus ei koske kilpailulainsäädännön noudattamisen valvontaa jäsenvaltioissa, sillä se ei koske niiden käsittelemiä asioita.

               •Toimintatavan valinta

                  Komissio tarvitsee nimenomaisen luvan siirtää oikeudellisesti suojattuja tietoja Kanadan kilpailuvirastolle. Ei-sitovat instrumentit, kuten hallinnollinen yhteisymmärryspöytäkirja, eivät antaisi oikeutta jättää noudattamatta asetuksen (EY) N:o 1/2003 28 artiklan ja asetuksen (EU) N:o 139/2004 (sulautuma-asetus) 17 artiklan säännöksiä, jotka koskevat salassapitovelvollisuutta. Tavoite voidaan näin ollen saavuttaa ainoastaan virallisella kansainvälisellä sopimuksella.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta.

               •Sidosryhmien kuuleminen

                  Jäsenvaltioille on tiedotettu säännöllisesti neuvottelujen edistymisestä, ja myös Euroopan parlamentille tiedotetaan aloitteesta.

               •Asiantuntijatiedon keruu ja käyttö

                  Aloitteella pannaan täytäntöön neuvoston lokakuussa 2008 antama valtuutus. Valtuutus perustui tietoon, jota molemmat kilpailuviranomaiset olivat keränneet vuoden 1999 sopimuksen käytännön täytäntöönpanosta.

               •Vaikutustenarviointi

                  Vaikutustenarviointia ei tarvittu. Ehdotetussa sopimuksessa noudatetaan neuvoston antamaa valtuutusta, jonka täytäntöönpanoon ei ollut muita vaihtoehtoja.

               •Sääntelyn toimivuus ja yksinkertaistaminen

                  Ei sovelleta.

               •Perusoikeudet

                  Ehdotetun sopimuksen sanamuotoa on mukautettu vastaamaan Euroopan tietosuojalainsäädännön kehitystä vuonna 1999 tehdyn sopimuksen voimaan tulon jälkeen. Koska vaihdettavat todisteet saattavat sisältää henkilötietoja, sopimuksen liitteeseen (liite C) on sisällytetty tietosuojaa koskevia yksityiskohtaisia määräyksiä.

                  Jotta voidaan taata puolustautumisoikeuksien kunnioittaminen kaikissa tapauksissa, sopimusluonnoksessa määrätään, että tietoja välittävän viranomaisen on tarkistettava, että sen lähettämiä tietoja voidaan myös sen omissa menettelyissä käyttää ainoastaan sen omien menettelyllisten oikeuksien ja erioikeuksien mukaisesti (VII artiklan 7 kohta).

               4.TALOUSARVIOVAIKUTUKSET

                  Ehdotetulla sopimuksella ei ole vaikutuksia talousarvioon.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Koska sopimus koskee vain hallinnollista yhteistyötä Euroopan komission ja Kanadan kilpailuviraston välillä, jäsenvaltioiden ei tarvitse panna sitä täytäntöön.

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

                  Neuvottelujen osapuolet jättivät voimassa olevan sopimustekstin periaatteessa ennalleen ja lisäsivät siihen ainoastaan tarvittavat määräykset, joissa määritellään puitteet oikeudellisesti suojatuista tiedoista keskustelulle, niiden välittämiselle ja niiden käytölle. Tarvittaessa teksti päivitettiin lainsäädännön kehitystä vastaavaksi (uuden kilpailulainsäädännön antaminen, SEUT-sopimuksen uusi numerointi) ja vanhentuneet määräykset poistettiin. Muutoksissa näkyy myös Euroopan tietosuojalainsäädännön kehitys sopimuksen voimaantulon jälkeen.

                  Sopimuksen I artiklan f alakohdassa määritellään ”tutkintamenettelyn aikana saadut tiedot”, joihin sovelletaan uutta tietojenvaihtomekanismia.

                  Sopimuksen VII artiklassa vahvistetaan olosuhteet ja edellytykset tietojen vaihtamiselle:

               Osapuolet voivat keskustella ja vaihtaa näkemyksiä kaikista niistä tiedoista, jotka on saatu tutkintamenettelyn aikana (VII artiklan 2 kohta).

               Kun molemmat viranomaiset tutkivat samaa toimintaa tai toisiinsa liittyviä toimintoja, ne voivat välittää hallussaan olevia tutkintamenettelyn aikana saamiaan todisteita pyynnöstä toiselle viranomaiselle mahdollisesti todisteina käytettäväksi (VII artiklan 4 kohta).

               Osapuolet eivät saa keskustella sellaisista todisteista eivätkä välittää sellaisia todisteita, jotka on osapuolten lainsäädännössä suojattu oikeuksien tai erioikeuksien nojalla (esim. oikeus olla todistamatta itseään vastaan ja asianajosalaisuus, VII artiklan 7 kohta) tai jotka on saatu sakoista vapauttamista tai niiden lieventämistä koskevien menettelyjen tai sovintomenettelyjen yhteydessä (paitsi jos tiedot toimittanut osapuoli on antanut tähän poikkeusluvan) (VII artiklan 9 kohta).

               Päätös välittää tietoja on aina tiedot välittävän viranomaisen harkintavallassa; velvoitetta tietojen välittämiseen ei ole (VII artiklan 8 kohta).

                  Sopimuksen VIII artiklassa esitetään luottamuksellisuutta koskevia velvoitteita ja edellytykset, joiden täyttyessä tiedot vastaanottava osapuoli voi käyttää VII artiklan nojalla välitettyjä tietoja:

               Tietoja, joista on keskusteltu tai jotka on vastaanotettu, on pidettävä luottamuksellisina, ja niitä voidaan luovuttaa vain poikkeustapauksissa (VIII artiklan 2 kohta).

               Sopimuksen VIII artiklan mukaan tietoja voidaan käyttää ainoastaan pyynnössä esitettyyn tarkoitukseen ja vastaanottavan viranomaisen soveltaessa kilpailusääntöjä (VIII artiklan 8 kohta).

               Neuvoston asetuksen (EY) N:o 1/2003 (annettu 16 päivänä joulukuuta 2002 perustamissopimuksen 81 ja 82 artiklassa vahvistettujen kilpailusääntöjen täytäntöönpanosta) sääntöjen mukaan komissio ei voi välittää tietoja jäsenvaltion kilpailuviranomaiselle mahdollisesti käytettäväksi vankeusrangaistusten määräämiseen luonnollisille henkilöille. Koska Kanadalla on kartelleja koskeva rikosoikeudellisen täytäntöönpanon järjestelmä, oli tärkeää varmistaa, että sopimuksessa ei mennä pidemmälle kuin Euroopan unionin kilpailuviranomaisten keskinäisessä tietojenvaihdossa. Siksi sopimusluonnoksessa määrätään, että sen nojalla välitettyjä tietoja ei saa käyttää vankeusrangaistusten määräämiseen luonnollisille henkilöille (VIII artiklan 9 kohta).

               Koska vaihdettavat todisteet saattavat sisältää henkilötietoja, VIII artiklan 5 kohdassa ja liitteessä C on tietosuojaa koskevia yksityiskohtaisia määräyksiä.

                  Sopimuksen IX artiklaa sovelletaan EU:hun, ja siinä määrätään asiakirjojen toimittamisesta komission ja jäsenvaltioiden kansallisten kilpailuviranomaisten välillä ja komission ja EFTAn valvontaviranomaisen välillä.

                  Vaikka sopimuksen rakenne on jätetty ennalleen, muutoksia on niin paljon, että ei ollut käytännöllistä laatia ”artiklasopimusta”, jossa luetellaan kaikki muutokset. Siksi on teknisistä syistä välttämätöntä tehdä uusi sopimus, jolla kumotaan voimassa oleva sopimus eikä ainoastaan sisällytetä siihen muutoksia. Sopimusluonnoksen XIV artiklan 5 kohdassa todetaankin, että ehdotetulla sopimuksella kumotaan vuoden 1999 sopimus.

               2016/0195 (NLE)

               Ehdotus

               NEUVOSTON PÄÄTÖS

               Euroopan unionin ja Kanadan kilpailulainsäädännön soveltamista koskevan Euroopan unionin ja Kanadan hallituksen sopimuksen tekemisestä

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 103 ja 352 artiklan yhdessä sen 218 artiklan 6 kohdan a alakohdan v alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin hyväksynnän,

               sekä katsoo seuraavaa:

               (1)Euroopan unionin ja Kanadan hallituksen sopimus niiden kilpailulainsäädännön soveltamisesta allekirjoitettiin [...] [...] annetun neuvoston päätöksen 20XX/XXX
                  1
                mukaisesti.

               (2)Sopimus olisi hyväksyttävä,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Euroopan unionin ja Kanadan hallituksen sopimus niiden kilpailulainsäädännön soveltamisesta.

               Sopimuksen teksti on liitetty tähän päätökseen.

               2 artikla

               Neuvoston puheenjohtaja antaa unionin puolesta sopimuksen XIV artiklassa määrätyn ilmoituksen
                  2
               .

               3 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)
                  Neuvoston päätös XXXX/XX/EU, annettu [...], Euroopan unionin ja Kanadan kilpailulainsäädännön soveltamista koskevan Euroopan unionin ja Kanadan hallituksen sopimuksen allekirjoittamisesta Euroopan unionin puolesta (EUVL L .........).

                     (2)
                  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.

    ---documentbreak---

               EUROOPAN KOMISSIO
            Bryssel 27.6.2016
            COM(2016) 423 final
            LIITE
            asiakirjaan
            Ehdotus neuvoston päätökseksi
            Euroopan unionin ja Kanadan kilpailulainsäädännön soveltamista koskevan Euroopan unionin ja Kanadan hallituksen sopimuksen tekemisestä

               LIITE

               asiakirjaan

               Ehdotus neuvoston päätökseksi

               Euroopan unionin ja Kanadan kilpailulainsäädännön soveltamista koskevan Euroopan unionin ja Kanadan hallituksen sopimuksen tekemisestä

               Euroopan unionin ja Kanadan hallituksen sopimus niiden kilpailulainsäädännön soveltamisesta

               EUROOPAN UNIONI sekä KANADAN HALLITUS (’Kanada’), ’osapuolet’, jotka

               ottavat huomioon välillään vallitsevat läheiset taloudelliset suhteet,

               tunnustavat, että maailman taloudet liittyvät yhä kiinteämmin toisiinsa, mikä koskee myös osapuolten talouksia,

               toteavat olevansa samaa mieltä siitä, että kilpailulainsäädännön virheetön ja tehokas täytäntöönpano on tärkeää kunkin osapuolen markkinoiden tehokkaalle toiminnalle ja niiden keskinäiselle kaupalle,

               tunnustavat haluavansa edistää kilpailulainsäädäntönsä virheetöntä ja tehokasta täytäntöönpanoa yhteistyöllä ja tarvittaessa lainsäädäntönsä soveltamisen keskinäisellä yhteensovittamisella,

               toteavat, että täytäntöönpanotoiminnan yhteensovittamisen avulla voidaan tietyissä tapauksissa ratkaista osapuolten kilpailuongelmat tehokkaammin kuin osapuolten erillisellä täytäntöönpanotoiminnalla,

               tunnustavat osapuolten haluavan harkita huolellisesti toistensa tärkeitä etuja kilpailulainsäädännön soveltamisessa ja tehdä kaiken mahdollisen, jotta nämä edut voidaan sovittaa yhteen,

               ottavat huomioon 27 ja 28 päivänä heinäkuuta 1995 annetun Taloudellisen yhteistyön ja kehityksen järjestön suosituksen, joka koskee kansainväliseen kauppaan vaikuttavia kilpailunvastaisia menettelytapoja koskevaa jäsenvaltioiden välistä yhteistyötä, ja

               ottavat huomioon 6 päivänä heinäkuuta 1976 tehdyn Kanadan ja Euroopan yhteisöjen sopimuksen taloudellisesta yhteistyöstä ja 22 päivänä marraskuuta 1990 annetun julistuksen Euroopan yhteisöjen ja Kanadan suhteista sekä yhteisen poliittisen julistuksen Kanadan ja Euroopan unionin suhteista ja siihen liittyvän toimintasuunnitelman, jotka hyväksyttiin 17 päivänä joulukuuta 1996,

               toteavat, että lisääntynyt tietojen vaihto, johon kuuluu myös osapuolten tutkintamenettelyn aikana saamien tietojen välitys, parantaa yhteistyötä ja edistää kummankin osapuolen kilpailulainsäädännön virheetöntä ja tehokasta täytäntöönpanoa,

               toteavat, että osapuolilla on henkilötietosuojan osalta yhteiset arvot, jotka välittyvät lainsäädännössä, ja että valvonnasta huolehtii riippumaton julkinen viranomainen muiden kuin Kanadassa olevien henkilöiden osalta Kanadan hallinnollisin keinoin muodostama viranomainen,

               OVAT SOPINEET SEURAAVAA:

               I Tarkoitus ja määritelmät

               1. Tämän sopimuksen tarkoitus on edistää osapuolten kilpailuviranomaisten välistä yhteistyötä ja yhteensovittamista sekä vähentää kilpailulainsäädännön soveltamisessa osapuolten välillä esiintyvien erojen mahdollisuutta tai vaikutusta.

               2. Tässä sopimuksessa tarkoitetaan:

               a) ’kilpailunvastaisella toiminnalla’ kaikkea toimintaa ja kaikkia toimia, joista voidaan määrätä rangaistuksia, kieltoja tai muita oikaisutoimia osapuolen kilpailulainsäädännön perusteella,

               b) ’jäsenvaltion toimivaltaisella viranomaisella’ liitteessä A lueteltuja jäsenvaltioiden viranomaisia. Euroopan unioni voi milloin tahansa täydentää tai muuttaa liitettä A. Kanadalle ilmoitetaan kirjallisesti tällaisista täydennyksistä tai muutoksista ennen kuin tietoja välitetään uudelle viranomaiselle,

               c) ’kilpailuviranomaisella’ ja ’kilpailuviranomaisilla’

               i) Kanadan osalta kilpailulain (Competition Act, R.S.C. 1985, c. C-34) nojalla nimitettyä kilpailuasiain komissaaria (Commissioner of competition); ja

               ii) Euroopan unionin osalta Euroopan komissiota sen Euroopan unionin kilpailulainsäädännön mukaisen vastuun perusteella,

               d) ’kilpailulainsäädännöllä’

               i) Kanadan osalta kilpailulakia, lukuun ottamatta lain VII.1 osan 52–62 pykälää, ja sen nojalla annettuja säädöksiä; ja

               ii) Euroopan unionin osalta Euroopan unionin toiminnasta tehdyn sopimuksen 101, 102 ja 105 artiklaa, yrityskeskittymien valvonnasta annettua neuvoston asetusta (EY) N:o 139/2004 (sulautuma-asetus) (EUVL L 24, 29.1.2004, s. 1), Euroopan talousalueesta tehdyn sopimuksen (EYVL L 3, 3.1.1994, s. 3), jäljempänä ’ETA-sopimus’, 53 ja 54 artiklaa sovellettuna yhdessä Euroopan unionin toiminnasta tehdyn sopimuksen 101 ja 102 artiklan kanssa ja näiden täytäntöönpanosäädöksiä,

               sekä kaikkia näiden muutoksia ja sellaisia muita lakeja tai säädöksiä, joiden osapuolet voivat kirjallisesti yhdessä sopia olevan tässä sopimuksessa tarkoitettua ’kilpailulainsäädäntöä’;

               e) ’täytäntöönpanotoimilla’ kaikkea kilpailulainsäädännön soveltamista, joka tapahtuu osapuolen kilpailuviranomaisen toteuttaman tutkimuksen tai menettelyn muodossa;

               f) ’tutkintamenettelyn aikana saaduilla tiedoilla’

               i) Kanadan osalta kilpailulain 11, 15, 16 ja 114 pykälän nojalla saatuja tietoja; ja

               ii) Euroopan unionin osalta tietoja, jotka on saatu 16 päivänä joulukuuta 2002 Euroopan unionin toiminnasta tehdyn sopimuksen 101 ja 102 artiklassa vahvistettujen kilpailusääntöjen täytäntöönpanosta annetun neuvoston asetuksen (EY) N:o 1/2003
                  1
                (EUVL L 1, 4.1.2003, s. 1) 18 artiklan mukaisten tiedonsaantipyyntöjen perusteella, tai neuvoston asetuksen (EY) N:o 1/2003 19 artiklan mukaisista suullisista lausunnoista tai komission asetuksen (EY) N:o 1/2003 20, 21 tai 22 artiklan mukaisesti suorittamista tai komission puolesta suoritetuista tarkastuksista, tai tietoja, jotka on saatu sovellettaessa neuvoston asetusta (EY) N:o 139/2004;

               g) ’sakoista vapauttamista tai sakkojen lieventämistä koskevan hakemuksen yhteydessä saaduilla tiedoilla’

               i) Kanadan osalta tietoja, jotka hakija on antanut kilpailuviranomaiselle joko siksi, että se vapautettaisiin rikosoikeudellisesta vastuusta, tai siksi, että syyttäjä (Director of Public Prosecutions) suosittelisi tuomion lieventämistä rikosoikeudellisessa menettelyssä; ja

               ii) Euroopan unionin osalta tietoja, jotka on saatu sakoista vapauttamisesta ja sakkojen lieventämisestä kartelleja koskevissa asioissa annetun Euroopan komission tiedonannon mukaisesti (EUVL C 298, 8.12.2006, s. 17);

               h) ’sovintomenettelyssä saaduilla tiedoilla’ Euroopan unionin osalta tietoja, jotka on saatu 7 päivänä huhtikuuta 2004 Euroopan unionin toiminnasta tehdyn sopimuksen 101 ja 102 artiklan mukaisten komission menettelyjen kulusta annetun komission asetuksen (EY) N:o 773/2004
                  2
                (EUVL L 123, 27.4.2004, s. 18) 10 a artiklan mukaisesti;

               i) 'henkilötiedoilla' kaikenlaisia tunnistettua tai tunnistettavissa olevaa luonnollista henkilöä koskevia missä tahansa muodossa tallennettuja tietoja.

               3. Kaikki tässä sopimuksessa tehdyt viittaukset kumman tahansa osapuolen kilpailulainsäädännön tiettyyn säännökseen on tulkittava viittaavan tähän säännökseen sellaisena kuin se on muutettuna ja kaikkiin sen korvaaviin uusiin säännöksiin.

               II Ilmoittaminen

               1. Kumpikin osapuoli ilmoittaa toiselle osapuolelle tässä artiklassa ja IX artiklassa määrätyllä tavalla täytäntöönpanotoiminnastaan, joka voi vaikuttaa toisen osapuolen tärkeisiin etuihin.

               2. Toisen osapuolen tärkeisiin etuihin mahdollisesti vaikuttavaa ja sen vuoksi tavallisesti ilmoitusta edellyttävää täytäntöönpanotoimintaa on sellainen toiminta, joka:

               i) on merkityksellistä toisen osapuolen täytäntöönpanotoiminnalle;

               ii) sisältää toisen osapuolen alueella kokonaan tai osittain toteutettavia muita kilpailunvastaisia toimia kuin sulautumisia tai yritysostoja;

               iii) sisältää toisen osapuolen tai jonkin sen provinsseista tai jäsenvaltioista otaksuttavasti vaatimaa, rohkaisemaa tai hyväksymää toimintaa;

               iv) sisältää sulautumisen tai yritysoston, jossa

               –yksi tai useampi liiketoimen osapuolista, tai

               –yhdessä tai useammassa liiketoimen osapuolessa määräysvaltaa käyttävä yritys

               on toisen osapuolen tai jonkin sen provinssin tai jäsenvaltion lainsäädännön mukaan perustettu tai järjestäytynyt yritys;

               v) sisältää kilpailuviranomaisen määräämiä oikaisukeinoja, jotka vaatisivat toimintaa tai kieltäisivät toiminnan toisen osapuolen alueella, tai tällaisten oikaisukeinojen hakemisen kilpailuviranomaiselta;

               vi) sisältää osapuolen toteuttamaa tietojen hakemista toisen osapuolen alueelta.

               3. Tämän artiklan mukainen ilmoitus on tavallisesti annettava heti, kun ilmoitusta vaativat olosuhteet tulevat kilpailuviranomaisen tietoon, ja kaikissa tapauksissa tämän artiklan 4–7 kohdan mukaisesti.

               4. Ilmoitusta vaativien olosuhteiden esiintyessä sulautumisten tai yritysostojen yhteydessä ilmoitus on annettava

               a) Euroopan unionin osalta silloin, kun tiedonanto julkaistaan Euroopan unionin virallisessa lehdessä asetuksen (EY) N:o 139/2004 4 artiklan 3 kohdan mukaisesti, ja

               b) Kanadan osalta viimeistään silloin, kun maan kilpailuviranomainen pyytää kirjallisesti valalla tai vakuutuksella annettuja tietoja tai hankkii kilpailulain 11 pykälän mukaisen liiketoimea koskevan määräyksen.

               5. a) Osapuolen kilpailuviranomaisen pyytäessä henkilöä toimittamaan toisen osapuolen alueella sijaitsevia tietoja, asiakirjoja tai muita muistiinpanoja, tai pyytäessä toisen osapuolen alueelta olevalta henkilöltä suullista todistusta menettelyssä tai osallistumista henkilökohtaiseen kuulusteluun, ilmoitus on annettava pyynnön esittämisen yhteydessä tai ennen sitä.

               b) Tämän kohdan a alakohdan mukainen ilmoitus on annettava huolimatta siitä, että täytäntöönpanotoimesta, jonka yhteydessä kyseisiä tietoja haetaan, on ilmoitettu aikaisemmin II artiklan 1–3 kohdan mukaisesti. Erillistä ilmoitusta ei kuitenkaan vaadita jokaisesta tällaisen täytäntöönpanotoimen kuluessa samalle henkilölle esitetystä peräkkäisestä tietojensaantipyynnöstä, jollei ilmoituksen vastaanottava osapuoli ilmaise toisin tai jollei tietoja hakeva osapuoli saa tietoonsa uusia ilmoituksen vastaanottavan osapuolen tärkeisiin etuihin liittyviä seikkoja.

               6. Ilmoitusta vaativien olosuhteiden esiintyessä ilmoitus on myös annettava riittävän ajoissa ennen seuraavia tapahtumia, jotta toisen osapuolen näkökannat voidaan ottaa huomioon:

               a) Euroopan unionin osalta

               i) kun sen kilpailuviranomainen päättää aloittaa asetuksen (EY) N:o 139/2004 6 artiklan 1 kohdan c alakohdan mukaisen keskittymää koskevan menettelyn;

               ii) muissa kuin sulautumis- ja yritysostoasioissa vastaväitetiedoksiannon julkaiseminen; tai

               iii) päätöksen tai sovinnon tekeminen.

               b) Kanadan osalta

               i) hakemuksen tekeminen kilpailutuomioistuimelle (Competition Tribunal);

               ii) rikosoikeudellisen menettelyn aloittaminen, tai

               iii) asian ratkaisu sitoumuksella tai määräyksellä (consent order).

               7. a) Kumpikin osapuoli ilmoittaa toiselle myös aina, kun sen kilpailuviranomainen puuttuu tai muuten osallistuu sääntely- tai oikeudenkäyntimenettelyyn, jos väliintulon tai osallistumisen kohteena olevat asiat voivat vaikuttaa toisen osapuolen tärkeisiin etuihin. Tämän kohdan mukainen ilmoitusvelvollisuus koskee ainoastaan

               i) julkisia sääntely- tai oikeudenkäyntimenettelyjä ja

               ii) väliintuloa tai osallistumista, joka toteutetaan julkisesti ja virallisten menettelyjen mukaisesti.

               b) Ilmoitus on tehtävä väliintulon tai osallistumisen aikana tai mahdollisimman pian sen jälkeen.

               8. Ilmoitus on tehtävä riittävän yksityiskohtaisesti, jotta ilmoituksen vastaanottava osapuoli voi arvioida alustavasti täytäntöönpanotoimien vaikutukset omiin tärkeisiin etuihinsa. Ilmoituksen on kotimaisia oikeudellisia vaatimuksia noudattaen sisällettävä osallisina olevien luonnollisten ja oikeushenkilöiden nimet ja osoitteet, tutkittavan toiminnan luonne ja kyseessä olevat oikeussäännöt.

               9. Tämän artiklan mukaisesti tehdyistä ilmoituksista tiedotetaan IX artiklan mukaisesti.

               III Kuulemiset

               1. Kumpi tahansa osapuoli voi pyytää kuulemista missä tahansa tähän sopimukseen liittyvässä asiassa. Kuulemispyynnössä on ilmoitettava tämän pyynnön syyt ja vaativatko menettelyyn liittyvät aikarajat tai muut rajoitukset kuulemisen kiirehtimistä. Kumpikin osapuoli sitoutuu pyydettäessä toteuttamaan kuulemisen viipymättä tavoitteenaan päätös, joka on yhdenmukainen tämän sopimuksen periaatteiden kanssa.

               2. Kummankin osapuolen kilpailuviranomainen

               a) harkitsee 1 kohdan mukaisen kuulemisen aikana huolellisesti toisen osapuolen esittämiä näkökantoja tämän sopimuksen periaatteiden mukaisesti ja on valmis selittämään toiselle osapuolelle, mitä erityisiä seurauksia kyseisten periaatteiden soveltamisesta on keskusteltavana olevaan asiaan, ja

               b) antaa toiselle kilpailuviranomaiselle niin paljon tietoja kuin laillisesti pystyy helpottaakseen mahdollisimman laajaa keskustelua tiettyyn liiketoimeen liittyvistä relevanteista näkökohdista.

               IV Täytäntöönpanotoimien yhteensovittaminen

               1. Kummankin osapuolen kilpailuviranomainen antaa toisen osapuolen kilpailuviranomaiselle apua sen täytäntöönpanotoimissa siinä määrin kuin se on apua antavan osapuolen lainsäädännön ja tärkeiden etujen mukaista.

               2. Tapauksissa, joissa täytäntöönpanotoimet toisiinsa liittyvissä tilanteissa ovat molempien osapuolten kilpailuviranomaisten etujen mukaisia, ne voivat sopia täytäntöönpanotoimien yhteensovittamisen olevan niiden yhteisen edun mukaista. Harkitessaan sitä, olisiko tietyt täytäntöönpanotoimet yhteensovitettava joko kokonaan tai osittain, kummankin osapuolen kilpailuviranomainen ottaa huomioon muun muassa seuraavat tekijät:

               i) tällaisen yhteensovittamisen vaikutus kummankin osapuolen kilpailuviranomaisen kykyyn saavuttaa täytäntöönpanotoimilleen asettamansa tavoitteet;

               ii) kummankin osapuolen kilpailuviranomaisen suhteellinen kyky saada täytäntöönpanotoimien hoitamisen kannalta välttämättömiä tietoja;

               iii) missä määrin kumman tahansa osapuolen kilpailuviranomainen voi varmistaa kyseisen kilpailunvastaisen toiminnan tehokkaan alustavan tai pysyvän oikaisun;

               iv) mahdollisuus käyttää voimavaroja tehokkaammin; ja

               v) mahdollisuus vähentää täytäntöönpanotoimen kohteena olevien henkilöiden aiheuttamia kustannuksia.

               3. a) Osapuolten kilpailuviranomaiset voivat sovittaa täytäntöönpanotoimensa yhteen sopimalla tämän toiminnan ajoituksesta tietyssä tapauksessa ottaen täysin huomioon oman lainsäädäntönsä ja tärkeät etunsa. Tällainen yhteensovittaminen voi osapuolten sopimuksen mukaan johtaa toisen tai molempien osapuolten toteuttamiin täytäntöönpanotoimiin sen mukaan, mikä sopii parhaiten niiden tavoitteiden saavuttamiseen.

               b) Toteuttaessaan täytäntöönpanotointa kummankin osapuolen kilpailuviranomainen pyrkii lisäämään todennäköisyyttä, että myös toisen osapuolen täytäntöönpanotavoitteet saavutetaan.

               c) Kumpi tahansa osapuoli voi milloin tahansa ilmoittaa toiselle osapuolelle, että se aikoo rajoittaa yhteensovittamista tai lopettaa sen ja jatkaa täytäntöönpanotoimien toteuttamista itsenäisesti, jollei tämän sopimuksen muista määräyksistä muuta johdu.

               V Osapuolen alueella harjoitettavaa toisen osapuolen etuihin haitallisesti vaikuttavaa kilpailunvastaista toimintaa koskeva yhteistyö

               1. Osapuolet toteavat, että osapuolen alueella voi esiintyä kilpailunvastaista toimintaa, joka tämän osapuolen kilpailulainsäädännön rikkomisen lisäksi vaikuttaa haitallisesti toisen osapuolen tärkeisiin etuihin. Osapuolet ovat samaa mieltä siitä, että niiden molempien edun mukaista on toteuttaa tämänluonteista kilpailunvastaista toimintaa koskevia oikaisutoimia.

               2. Jos osapuolella on syytä uskoa, että toisen osapuolen alueella toteutettu kilpailunvastainen toiminta vaikuttaa tai voi vaikuttaa haitallisesti sen tärkeisiin etuihin, se voi pyytää toisen osapuolen kilpailuviranomaista toteuttamaan asianmukaisia täytäntöönpanotoimia. Pyynnössä on selvitettävä mahdollisimman yksityiskohtaisesti kilpailunvastaisen toiminnan luonne ja sen vaikutus pyynnön esittävän osapuolen etuihin, ja siinä on tarjottava lisätietoja ja muuta yhteistyötä pyynnön esittävän osapuolen kilpailuviranomaisen mahdollisuuksien mukaan.

               3. Pyynnön vastaanottava osapuoli neuvottelee asiasta pyynnön esittävän osapuolen kanssa, ja pyynnön vastaanottavan osapuolen kilpailuviranomainen ottaa pyynnön täysin huomioon ja harkitsee sitä myönteisesti päättäessään täytäntöönpanotoimien aloittamisesta tai laajentamisesta pyynnössä määritellyn kilpailunvastaisen toiminnan osalta. Pyynnön vastaanottava osapuoli ilmoittaa viipymättä toiselle osapuolelle päätöksestään ja syistä tähän päätökseen. Jos täytäntöönpanotoimet toteutetaan, pyynnön vastaanottavan osapuolen kilpailuviranomainen ilmoittaa pyynnön esittävälle osapuolelle toimien merkittävästä kehityksestä ja tuloksesta.

               4. Tässä artiklassa ei rajoiteta pyynnön vastaanottavan osapuolen kilpailulainsäädäntönsä ja täytäntöönpanoperiaatteidensa mukaista harkintavaltaa päättää alkaako se toteuttaa pyynnössä määritellyn kilpailunvastaisen toiminnan vastaisia täytäntöönpanotoimia, tai estetä pyynnön esittävän osapuolen kilpailuviranomaista toteuttamasta tällaiseen kilpailunvastaiseen toimintaan liittyviä täytäntöönpanotoimia.

               VI Ristiriitojen välttäminen

               1. Oman lainsäädäntönsä mukaisesti ja siltä osin kuin se on sopusoinnussa sen tärkeiden etujen kanssa kumpikin osapuoli pyrkii ottamaan huomioon tämän sopimuksen 1 artiklassa määritellyn tarkoituksen mukaisesti toisen osapuolen tärkeät edut kilpailua koskevien täytäntöönpanotoimien kaikissa vaiheissa, muun muassa kun päätetään tutkimuksen tai menettelyn aloittamisesta, tutkimuksen tai menettelyn laajuudesta ja kussakin tapauksessa tavoitelluista oikaisutoimista tai rangaistuksista.

               2. Kun vaikuttaa siltä, että yhden osapuolen täytäntöönpanotoimet voivat vaikuttaa haitallisesti toisen osapuolen tärkeisiin etuihin, kumpikin osapuoli tekee kaikkensa osapuolten kilpailevien etujen sovittamiseksi yhteen tarvittavalla tavalla, ja niin tehdessään kumpikin osapuoli ottaa huomioon kaikki merkitykselliset asiat, mukaan lukien:

               i) yhden osapuolen alueella esiintyvän toiminnan suhteellinen merkitys kyseessä olevalle kilpailunvastaiselle toiminnalle verrattuna toisen osapuolen alueella esiintyvään toimintaan,

               ii) kilpailunvastaisen toiminnan osapuolen tärkeisiin etuihin aiheuttamien vaikutusten suhteellinen merkitys ja ennalta arvattavuus verrattuna vaikutuksiin toisen osapuolen tärkeisiin etuihin;

               iii) kilpailunvastaiseen toimintaan osallistuvien tarkoitus vaikuttaa kuluttajiin, tavarantoimittajiin tai kilpailijoihin täytäntöönpanevan osapuolen alueella;

               iv) täytäntöönpanotoimien ja toisen osapuolen lainsäädännön tai selvästi ilmaistujen taloudellisten toimintatapojen, mukaan lukien kilpailulainsäädännön soveltamisen yhteydessä tai sen perusteella tehdyissä päätöksissä ilmaistujen toimintatapojen, välisen ristiriidan tai yhdenmukaisuuden aste;

               v) asettavatko osapuolet yksityishenkilöille, joko luonnollisille tai oikeushenkilöille, ristiriitaisia vaatimuksia;

               vi) sellaisten kohtuullisten odotusten olemassaolo tai puuttuminen, joita täytäntöönpanotoimet lisäisivät tai jotka ne tekisivät tyhjäksi;

               vii) merkityksellisen omaisuuden sijainti;

               viii) se, missä määrin oikaisutoimet on pantava täytäntöön toisen osapuolen alueella, jotta ne olisivat tehokkaita;

               ix) tarve tehdä kielteiset vaikutukset toisen osapuolen tärkeisiin etuihin mahdollisimman vähäisiksi, erityisesti pantaessa täytäntöön oikaisukeinoja, jotka käsittelevät kilpailunvastaisia vaikutuksia osapuolen alueella;

               x) missä määrin vaikutettaisiin toisen osapuolen samoihin henkilöihin liittyviin täytäntöönpanotoimiin, mukaan lukien tällaisista toimista seurauksena olevat päätökset tai sitoumukset.

               VII Keskustelu ja tietojen välittäminen

               1. Tämän sopimuksen I artiklassa esitettyjen periaatteiden edistämiseksi osapuolet sopivat siitä, että niiden yhteisen edun mukaista on vaihtaa näkemyksiä sekä keskustella ja välittää tietoja tässä artiklassa sekä VIII ja XI artiklassa määrätyllä tavalla, jotta voidaan helpottaa niiden kilpailulainsäädännön tehokasta soveltamista ja edistää täytäntöönpanopolitiikan ja toiminnan parempaa molemminpuolista ymmärtämistä.

               2. Kilpailuviranomaiset voivat tarvittaessa vaihtaa näkemyksiä ja keskustella hallussaan olevista tiedoista, myös tutkintamenettelyn aikana saaduista tiedoista, tämän sopimuksen mukaisen yhteistyön ja yhteensovittamistoimien toteuttamiseksi.

               3. Kilpailuviranomaiset voivat välittää hallussaan olevia tietoja toisilleen, jos tiedot luovuttanut yksityishenkilö tai yritys on antanut siihen nimenomaisen kirjallisen suostumuksen. Jos kilpailuviranomaisen hallussa olevat tiedot sisältävät henkilötietoja, tiedot voidaan välittää vain, jos molemmat kilpailuviranomaiset tutkivat samaa toimintaa tai liiketoimea tai toisiinsa liittyviä toimintoja tai liiketoimia.

               4. Ellei 3 kohdassa tarkoitettua suostumusta ole annettu, kilpailuviranomainen voi toisen osapuolen kilpailuviranomaisen pyynnöstä välittää pyynnön esittäneelle kilpailuviranomaiselle tutkintamenettelyn aikana saatuja tietoja ainoastaan, jos

               a) tiedot ovat jo sen hallussa; ja

               b) tiedot liittyvät samaan toimintaan tai liiketoimeen tai toisiinsa liittyviin toimintoihin tai liiketoimiin, joita molemmat kilpailuviranomaiset tutkivat.

               5. Edellä 4 kohdassa tarkoitettu pyyntö on tehtävä kirjallisesti ja siinä on kuvattava yleisesti pyynnön kohteena olevan täytäntöönpanotoimen kohde ja luonne sekä asiaan mahdollisesti liittyvät oikeudelliset säännökset.

               6. Edellä 4 kohdassa tarkoitetun pyynnön vastaanottavan kilpailuviranomaisen on päätettävä pyynnön esittävän kilpailuviranomaisen kuulemisen jälkeen, mitkä sen hallussa olevista tiedoista ovat oleellisia ja voidaan välittää.

               7. Tämän artiklan 2, 3 ja 4 kohdasta riippumatta osapuolen kilpailuviranomainen ei saa vaihtaa näkemyksiä tai keskustella tutkintamenettelyn aikana saaduista tiedoista eikä toimittaa niitä, jos näiden tietojen käyttäminen kielletään sen täytäntöönpanotoimenpiteissä osapuolen lainsäädännössä taattujen menettelyllisten oikeuksien ja erioikeuksien nojalla. Näitä oikeuksia ovat muun muassa

               a) oikeus olla todistamatta itseään vastaan; ja

               b)

               i) Kanadan osalta asianajajan ja asiakkaan keskustelujen luottamuksellisuus (solicitor-client privilege); ja

               ii) Euroopan unionin osalta asianajosalaisuus.

               8. Kummankaan kilpailuviranomaisen ei edellytetä välittävän tietoja toisilleen, erityisesti jos tietojen välittäminen olisi vastoin osapuolen tärkeitä etuja tai jos resursseja ei ole riittävästi käytettävissä, kun pyyntö esitetään.

               9. Kilpailuviranomaiset eivät saa vaihtaa näkemyksiä tai keskustella sakoista vapauttamista tai sakkojen lieventämistä koskevan hakemuksen yhteydessä saaduista tiedoista tai Euroopan unionin tapauksessa sovintomenettelystä saaduista tiedoista eivätkä välittää niitä, jollei tiedot kilpailuviranomaiselle luovuttanut yksityishenkilö tai yritys anna siihen nimenomaista kirjallista suostumusta.

               10. Jos kilpailuviranomainen toteaa, että tämän artiklan mukaisesti välitetty asiakirja sisältää virheellistä tietoa, sen on ilmoitettava asiasta niin pian kuin on mahdollista toiselle kilpailuviranomaiselle, jonka on toteutettava toimenpiteitä tietojen korjaamiseksi.

               11. Tämän sopimuksen nojalla annettavat tai vaihdettavat tiedot voidaan välittää suoraan kilpailuviranomaisten välillä.

               12. Jos tämä sopimus on ristiriidassa turvallisuusluokiteltujen tietojen vaihtoon ja suojaamiseen sovellettavista turvallisuusmenettelyistä tehdyn Kanadan ja Euroopan unionin välisen sopimuksen mukaisesti tehdyn, turvallisuusluokiteltujen tietojen antamiseen tai vaihtamiseen liittyvän sopimuksen tai järjestelyn kanssa, noudatetaan tämän sopimuksen määräyksiä.

               VIII Luottamuksellisuus ja tietojen käyttäminen

               1. Jolleivät osapuolet sovi toisin, kumpikin osapuoli pitää toisen osapuolen tämän sopimuksen perusteella sille luottamuksellisesti toimittamat tiedot luottamuksellisina niin pitkälti kuin se on osapuolen lainsäädännön nojalla mahdollista; tämä koskee myös sitä seikkaa, että tietopyyntö on esitetty tai vastaanotettu.

               2. Kummankin osapuolen kilpailuviranomainen vastustaa niin pitkälti kuin se on osapuolen lainsäädännön nojalla mahdollista sitä, että kolmannet osapuolet saisivat tietoonsa 1 kohdassa tarkoitettuja tietoja muussa tarkoituksessa kuin kyseisen kilpailuviranomaisen tämän sopimuksen mukaisen täytäntöönpanotoimen toteuttamiseksi, ellei kyseessä ole

               a) luovuttaminen yksityishenkilöille tai yrityksille, jotka ovat sen osapuolen kilpailulainsäädännön mukaisen täytäntöönpanotoimen kohteena, jonka kilpailuviranomainen on vastaanottanut tiedot, ja joita vastaan tietoja voidaan käyttää, jos luovuttamista edellytetään kyseisen osapuolen lainsäädännössä;

               b) luovuttaminen tuomioistuimille muutoksenhakumenettelyä varten;

               c) välttämätön luovuttaminen osapuolen lainsäädännön mukaisen asiakirjoihin tutustumista koskevan perusoikeuden käyttämistä varten.

               3. Kun 1 kohdassa tarkoitettuja tietoja luovutetaan, tiedot vastaanottavan kilpailuviranomaisen on varmistettava, että liikesalaisuuksia suojataan niin pitkälti kuin se on kyseisen osapuolen sovellettavan lainsäädännön nojalla mahdollista.

               4. Jos laki velvoittaa luovuttamaan toisen kilpailuviranomaisen tämän sopimuksen nojalla toimittamia 1 kohdassa tarkoitettuja tietoja, tiedot vastaanottaneen viranomaisen on ilmoitettava toiselle kilpailuviranomaiselle tietojen luovuttamisesta kohtuullisen ajan kuluessa.

               5. Henkilötietojen siirrossa sovelletaan liitteessä C esitettyjä periaatteita.

               6. Tietoja, joista on keskusteltu osapuolen kilpailuviranomaisen kanssa tai välitetty sille tämän sopimuksen nojalla, lukuun ottamatta II artiklan mukaisesti välitettyjä tietoja, käytetään ainoastaan kyseisen osapuolen kilpailulainsäädännön täytäntöönpanemiseen. II artiklan mukaisesti toimitettuja tietoja käytetään vain tämän sopimuksen tarkoittamalla tavalla.

               7. Tutkintamenettelyn aikana saatuja tietoja, joista on keskusteltu toisen kilpailuviranomaisen kanssa tai jotka on välitetty sille tämän sopimuksen mukaisesti, saa käyttää ainoastaan pyynnön esittänyt kilpailuviranomainen kilpailulainsäädäntönsä täytäntöönpanoon saman toiminnan tai liiketoimen tai siihen liittyvien toimintojen tai liiketoimien osalta.

               8. Pyynnön esittänyt kilpailuviranomainen saa käyttää VII artiklan 4 kohdan mukaisesti välitettyjä tietoja vain VII artiklan 4 kohdan mukaisessa tiedonsaantipyynnössä määriteltyyn tarkoitukseen.

               9. Tietoja, jotka on välitetty tämän sopimuksen mukaisesti, ei saa käyttää vankeusrangaistusten määräämiseen luonnollisille henkilöille.

               10. Kilpailuviranomainen voi vaatia, että tietoja, jotka se välittää tämän sopimuksen nojalla, käytetään sen täsmentämien ehtojen mukaisesti. Tiedot vastaanottava kilpailuviranomainen ei saa käyttää tietoja asetettujen ehtojen vastaisesti ilman tiedot välittävältä kilpailuviranomaiselta etukäteen saatua suostumusta.

               11. Jos kilpailuviranomainen toteaa, että tietoja on sen ponnisteluista huolimatta tahattomasti käytetty tai luovutettu tämän artiklan vastaisesti, kyseisen kilpailuviranomaisen on välittömästi ilmoitettava asiasta toiselle kilpailuviranomaiselle. Kilpailuviranomaisten on viipymättä neuvoteltava toimista, joilla minimoidaan tällaisesta tietojen käytöstä tai luovuttamisesta aiheutuvat haitat ja estetään vastaavan tilanteen toistuminen.

               IX Tiedottaminen Euroopan unionin jäsenvaltioiden kilpailuviranomaisille ja Euroopan vapaakauppaliiton (EFTA) valvontaviranomaiselle

               1. Euroopan komissio

               a) ilmoitettuaan asiasta Kanadan kilpailuviranomaiselle antaa tiedon sen jäsenvaltion toimivaltaisille viranomaisille, jonka tärkeisiin etuihin Kanadan kilpailuviranomaisen Euroopan komissiolle II artiklan nojalla lähettämät ilmoitukset vaikuttavat;

               b) kuultuaan Kanadan kilpailuviranomaista antaa tiedon IV ja V artiklan mukaisesta yhteistyöstä ja täytäntöönpanotoimien yhteensovittamisesta sen jäsenvaltion toimivaltaisille viranomaisille, jonka tärkeisiin etuihin yhteistyö ja täytäntöönpanotoimien yhteensovittaminen vaikuttavat;

               c) voi luovuttaa ainoastaan Kanadan kilpailuviranomaisen VII artiklan mukaisesti välittämiä tietoja;

               i) jäsenvaltioiden toimivaltaisille viranomaisille asetuksen (EY) N:o 1/2003 11 ja 14 artiklan sekä asetuksen (EY) N:o 139/2004 19 artiklan mukaisten velvoitteidensa täyttämiseksi; ja

               ii) EFTAn valvontaviranomaiselle valvontaviranomaisten välisestä yhteistyöstä tehdyssä ETA-sopimuksen pöytäkirjassa 23 olevan 6 ja 7 artiklan mukaisten velvoitteidensa täyttämiseksi.

               2. Euroopan komissio varmistaa, että jäsenvaltion toimivaltaisille viranomaisille ja EFTAn valvontaviranomaiselle tämän artiklan 1 kohdan mukaisesti toimitettavia tietoja, jotka eivät ole julkisesti saatavilla, käyttää ainoastaan Euroopan komissio pannessaan täytäntöön Euroopan unionin kilpailulainsäädäntöä, ja että niitä ei luovuteta millekään muulle osapuolelle ilman Kanadan kilpailuviranomaisen nimenomaista kirjallista suostumusta.

               X Puolivuotiskokoukset

               1. Edistääkseen täytäntöönpanotoimiinsa liittyvää yhteistyötä ja yhteensovittamista osapuolten kilpailuviranomaisten toimivaltaiset virkamiehet tapaavat kahdesti vuodessa tai muutoin osapuolten kilpailuviranomaisten sopimuksen mukaisesti tarkoituksenaan: a) vaihtaa tietoja toteutettavista täytäntöönpanotoimistaan tai ensisijaisista tavoitteistaan, b) vaihtaa tietoja molempia osapuolia kiinnostavista taloudellisista aloista, c) keskustella harkitsemistaan toimintalinjojen muutoksista, ja d) keskustella muista molempien etujen mukaisista kilpailusäädännön soveltamiseen liittyvistä asioista.

               2. Näistä puolivuotiskokouksista laaditaan kertomus yhteistyötä käsittelevälle sekakomitealle Euroopan yhteisöjen ja Kanadan välisestä kaupallisesta ja taloudellisesta yhteistyöstä tehdyn puitesopimuksen mukaisesti.

               XI Tämän sopimuksen mukaiset tiedonannot

               Osapuolet voivat antaa toisilleen tämän sopimuksen mukaiset tiedonannot, mukaan lukien II artiklan mukaiset ilmoitukset ja III ja V artiklan mukaiset pyynnöt, suoraan suullisesti, puhelimitse tai telekopiona, ellei tässä sopimuksessa määrätä toisin. Kuitenkin II artiklan mukaiset ilmoitukset ja III ja V artiklan mukaiset pyynnöt on vahvistettava viipymättä kirjallisesti tavanomaisten diplomaattikanavien kautta.

               XII Alueellinen soveltamisala

               Tätä sopimusta sovelletaan yhtäältä niihin jäsenvaltioiden alueisiin, joilla sovelletaan Euroopan unionista tehtyä sopimusta ja Euroopan unionin toiminnasta tehtyä sopimusta, mainituissa sopimuksissa määrätyin edellytyksin, ja toisaalta Kanadan alueeseen.

               XIII Voimassa oleva lainsäädäntö

               Tässä sopimuksessa ei vaadita osapuolta toteuttamaan toimenpiteitä, jotka eivät ole sen voimassa olevan lainsäädännön mukaisia, tai vaadita muuttamaan osapuolten tai niiden provinssien tai jäsenvaltioiden lainsäädäntöä lukuun ottamatta VII ja VIII artiklaa siltä osin kuin niitä sovelletaan Euroopan unioniin. Selvyyden vuoksi määrättäköön vielä, että tässä sopimuksessa ei vaadita osapuolta toteuttamaan toimenpiteitä, jotka eivät ole sen henkilötietolainsäädännön mukaisia.

               XIV Loppumääräykset

               1.  Osapuolet hyväksyvät tämän sopimuksen omien menettelyjensä mukaisesti. Ne ilmoittavat toisilleen menettelyjen saattamisesta päätökseen. Tämä sopimus tulee voimaan viimeisen hyväksymistä koskevan ilmoituksen antamispäivää seuraavan toisen kuukauden ensimmäisenä päivänä.

               2. Tämä sopimus on voimassa 60 päivää sen päivän jälkeen, jona toinen osapuolista ilmoittaa kirjallisesti toiselle osapuolelle haluavansa päättää sen voimassaolon.

               3.  Osapuolet voivat sopia keskenään tähän sopimukseen mahdollisesti tehtävistä muutoksista. Muutoksista tulee erottamaton osa tätä sopimusta, jos niin sovitaan ja asia hyväksytään kummankin osapuolen oikeudellisten menettelyjen mukaisesti.

               4. Osapuolet kuulevat toisiaan sopimuksen muuttamisesta, jos jommankumman osapuolen voimassaolevaa lainsäädäntöä koskevat muutokset vaikuttavat osapuolten väliseen yhteistyöhön.

               5. Tällä sopimuksella kumotaan ja korvataan Bonnissa 17 päivänä kesäkuuta 1999 allekirjoitettu Euroopan yhteisöjen ja Kanadan hallituksen sopimus niiden kilpailulainsäädännön soveltamisesta.

               TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen

               TEHTY ... kahtena kappaleena ... päivänä ... vuonna ... bulgarian, englannin, espanjan, hollannin, italian, kreikan, kroatian, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen.

               LIITE A

               ITÄVALTA

               Bundeswettbewerbsbehörde (liittovaltion kilpailuviranomainen)

               BELGIA

               Autorité belge de la concurrence/ Belgische Mededingingsautoriteit (Belgian kilpailuviranomainen)

               BULGARIA

               Комисията за защита на конкуренцията (kilpailunsuojelukomissio)

               KROATIA

               Agencija za zaštitu tržišnog natjecanja (Kroatian kilpailuviranomainen)

               KYPROS

               Επιτροπή Προστασίας του Ανταγωνισμού -ΕΠΑ (kilpailunsuojelukomissio – CPC)

               TŠEKKI

               Úřad pro ochranu hospodářské soutěže (kilpailunsuojeluvirasto)

               TANSKA

                Konkurrence- og Forbrugerstyrelsen (Tanskan kilpailu- ja kuluttajaviranomainen)

               VIRO

               Konkurentsiamet (Viron kilpailulautakunta)

               SUOMI

               Kilpailu- ja kuluttajavirasto (Finnish Competition and Consumer Authority – KKV)

               RANSKA

               Autorité de la concurrence (Ranskan kilpailuviranomainen)

               SAKSA

               Bundeskartellamt (liittovaltion kartellivirasto)

               KREIKKA

               Ετητροπή ανταγωνισμού (Kreikan kilpailukomissio)

               UNKARI

               Gazdasági Versenyhivatal (GVH - Unkarin kilpailuviranomainen)

               IRLANTI

               Competition Authority

               ITALIA

               Autorità Garante della Concorrenza e del Mercato

               LATVIA

               Konkurences padome (Latvian tasavallan kilpailuneuvosto)

               LIETTUA

               Lietuvos Respublikos konkurencijos taryba (Liettuan tasavallan kilpailuneuvosto)

               LUXEMBURG

               Conseil de la concurrence

               ΜΑLTA

               Malta Competition and Consumer Affairs Authority / L-Awtorità ta’ Malta għall-Kompetizzjoni u għall-Affarijiet tal-Konsumatur (kilpailu- ja kuluttaja-asiain viranomainen)

               ALANKOMAAT

               Autoriteit Consument & Markt (ACM) (kuluttaja- ja markkinaviranomainen)

               PUOLA

               Urząd Ochrony Konkurencji i Konsumentów (kilpailu- ja kuluttajansuojavirasto)

               PORTUGALI

               Autoridade da Concorrência (kilpailuviranomainen)

               ROMANIA

               Consiliul Concurenței (kilpailuneuvosto)

               SLOVAKIA

               Protimonopolný úrad Slovenskej republiky (Slovakian antimonopolivirasto)

               SLOVENIA

               Javna Agencija Republike Slovenije za varstvo konkurence (Slovenian tasavallan kilpailuvirasto)

               ESPANJA

               Comisión Nacional de la Competencia (CNMC) (kansallinen kilpailukomissio)

               RUOTSI

               Konkurrensverket (Ruotsin kilpailuviranomainen)

               YHDISTYNYT KUNINGASKUNTA

               Competition and Markets Authority (kilpailu- ja markkinaviranomainen)

               LIITE B

               KOMISSION LAUSUNTO

               (jäsenvaltioille annettavista tiedoista)

               Niiden periaatteiden mukaisesti, jotka ohjaavat komission ja jäsenvaltioiden suhteita kilpailusäännöksiä sovellettaessa, sellaisina kuin ne on sisällytetty esimerkiksi asetukseen N:o 1/2003 ja asetukseen (EY) N:o 139/2004, sekä Euroopan unionin ja Kanadan kilpailulainsäädännön soveltamista koskevan sopimuksen IX artiklan mukaisesti:

               –Komissio toimittaa itse lähettämänsä tai Kanadan kilpailuviranomaiselta saamansa ilmoituksen jäsenvaltiolle tai jäsenvaltioille, joiden tärkeisiin etuihin se vaikuttaa. Ilmoitus toimitetaan jäsenvaltioille mahdollisimman pian ja sillä kielellä, jolla kirjeenvaihto on tapahtunut. Kun komissio lähettää tietoja Kanadan viranomaisille, asiasta ilmoitetaan samanaikaisesti jäsenvaltioille.

               –Komissio ilmoittaa mahdollisimman nopeasti yhteistyöstä täytäntöönpanotoimissa tai täytäntöönpanotoimien yhteensovittamisesta jäsenvaltiolle tai jäsenvaltioille, joiden tärkeisiin etuihin nämä toimet vaikuttavat.

               Tässä lausunnossa katsotaan jäsenvaltion tärkeisiin etuihin vaikuttavaksi toiminnaksi sellaiset täytäntöönpanotoimet, jotka:

               i) ovat merkityksellisiä jäsenvaltion täytäntöönpanotoimille;

               ii) sisältävät jäsenvaltion alueella kokonaan tai osittain toteutettavia muita kilpailunvastaisia toimia kuin sulautumia tai yritysostoja;

               iii) sisältävät jäsenvaltion otaksuttavasti vaatimaa, hyväksymää tai rohkaisemaa toimintaa;

               iv) koskevat keskittymää tai yritysostoa, jossa

               –yksi tai useampi liiketoimen osapuolista, tai

               –yhdessä tai useammassa liiketoimen osapuolessa määräysvaltaa käyttävä yritys

               on jäsenvaltion lainsäädännön nojalla perustettu tai järjestäytynyt yritys;

               v) sisältävät sellaisten ratkaisujen määräämisen tai soveltamisen, jotka vaatisivat toimintaa tai kieltäisivät toiminnan jäsenvaltion alueella; tai

               vi) sisältävät Kanadan kilpailuviranomaisen toteuttamaa tietojen hakemista jäsenvaltion alueelta.

               Komissio antaa jäsenvaltioille tietoja sopimuksen täytäntöönpanosta vähintään kahdesti vuodessa kansallisten kilpailualan asiantuntijoiden kokouksen yhteydessä, sekä erityisesti yhteyksistä Kanadan kilpailuviranomaisiin koskien komission sopimuksen nojalla saamien tietojen toimittamista jäsenvaltioille.

               LIITE C

               Tämän sopimuksen nojalla välitettäviin tietoihin sovellettavat tietosuojaperiaatteet

               Valvonta

               1. Tämän sopimuksen nojalla välitettyjen henkilötietojen käsittelyn suojatoimia valvoo riippumaton julkinen viranomainen tai hallinnollisin keinoin muodostettu viranomainen, joka toimii puolueettomasti ja jolla on todistetusti itsenäinen asema. Viranomaisella on oltava tehokkaat valtuudet tutkia, noudatetaanko sääntöjä, joita sovelletaan tämän sopimuksen nojalla välitettävien henkilötietojen keräämiseen, käyttöön, luovuttamiseen, säilyttämiseen tai poistamiseen. Se voi toteuttaa vaatimustenmukaisuustarkastuksia ja muita selvityksiä, raportoida havainnoistaan ja antaa suosituksia asianmukaiselle kilpailuviranomaiselle. Valvontaviranomaisella on valtuudet käynnistää tähän sopimukseen liittyvistä lainsäädännön rikkomuksista tarvittaessa menettely syytteeseen panemiseksi tai kurinpitotoimien määräämiseksi.

               2. Asianomaisen viranomaisen on varmistettava, että sopimuksen noudattamatta jättämistä koskevat valitukset, jotka liittyvät henkilötietojen käsittelyyn tämän sopimuksen nojalla, vastaanotetaan ja tutkitaan ja niihin vastataan ja että niiden johdosta toteutetaan tarvittavat korjaukset.

               Läpinäkyvyys

               3. Kilpailuviranomaisten on julkaistava verkkosivuillaan seuraavat tiedot:

               a) luettelo lainsäädännöstä, jolla ne valtuutetaan keräämään henkilötietoja tämän sopimuksen nojalla;

               b) syyt henkilötietojen keräämiseen;

               c) tapa, jolla henkilötietoja suojataan;

               d) tieto siitä, miten ja missä määrin henkilötietoja voidaan jakaa edelleen;

               e) tietoa mahdollisuuksista tutustua tietoihin, korjausten tekemisestä, merkinnöistä ja muutoksenhausta;

               f) yhteystiedot lisätietopyyntöjä varten; ja

               g) tiedot hallinnollisesta ja oikeudellisesta muutoksenhausta.

               Yksityishenkilöiden tiedonsaanti

               4. Kilpailuviranomaisten on varmistettava, että yksityishenkilö voi tutustua tämän sopimuksen nojalla välitettyihin henkilötietoihinsa ja erityisesti

               a) annettava yksityishenkilölle jäljennös tämän henkilötiedoista, jos henkilö pyytää tietojaan kirjallisesti;

               b) vastattava kirjallisesti kaikkiin pyyntöihin;

               c) annettava yksityishenkilölle mahdollisuus tutustua tallennettuihin tietoihin, jotka vahvistavat, että henkilön henkilötietoja on luovutettu edelleen, jos henkilö pyytää tällaista vahvistusta;

               d) ilmoitettava oikeudelliset syyt tai tosiseikat, joiden perusteella yksityishenkilön ei sallita tutustua henkilötietoihinsa;

               e) ilmoitettava yksityishenkilölle, jos häntä koskevia henkilötietoja ei ole;

               f) ilmoitettava yksityishenkilölle tämän mahdollisuudesta tehdä valitus ja annettava tietoa valituksentekomenettelystä.

               Yksityishenkilöitä koskevat korjaukset ja merkinnät

               5. Kilpailuviranomaisten on varmistettava, että yksityishenkilö voi pyytää tämän sopimuksen nojalla välitettyjen henkilötietojensa korjaamista.

               6. Kilpailuviranomaisten on käsiteltävä kaikki kirjalliset korjauspyynnöt ja kohtuullisessa ajassa

               a) korjattava henkilötiedot ja ilmoitettava asianomaiselle henkilölle, että korjaus on tehty; tai

               b) kieltäydyttävä tekemästä korjauksia osittain tai kokonaan ja

               i) merkittävä henkilötietoihin, että pyydettyä korjausta ei ole tehty ja

               ii) ilmoitettava asianomaiselle henkilölle, että

               A) korjauspyyntö on evätty, ja esitettävä tähän johtaneet oikeudelliset syyt tai tosiseikat, ja että

               B) henkilötietoihin on lisätty i alakohdassa mainittu merkintä; ja

               c) ilmoitettava yksityishenkilölle tämän mahdollisuudesta tehdä valitus ja annettava tietoa valituksentekomenettelystä.

               Tiedonsaantia, korjaamista ja merkintöjä koskevat rajoitukset

               7. Kilpailuviranomaiset voivat rajoittaa 4–6 kohdan määräyksiä, jos siitä on säädetty laissa ja se on välttämätöntä, jotta voidaan turvata

               a) tässä sopimuksessa tarkoitettujen toimivaltaisten viranomaisten käynnissä olevien virallisten tutkintatoimien luotettavuus

               b) tämän sopimuksen soveltamisalaan kuuluviin toimiin liittyvien rikosten ja siviilioikeuden rikkomistapausten ehkäiseminen, tutkinta, havaitseminen ja syytteeseenpano tai

               c) valvonta-, tarkastus- tai sääntelytehtävät, jotka liittyvät, vaikka vain satunnaisesti, julkisen vallan käyttämiseen tämän sopimuksen soveltamisalalla.

               Hallinnollinen ja oikeudellinen muutoksenhaku

               8. Kumpikin osapuoli varmistaa, että 1 kohdassa tarkoitettu viranomainen vastaanottaa ja tutkii yksityishenkilöiden tekemät valitukset, jotka koskevat tämän sopimuksen nojalla välitettyihin henkilötietoihin tutustumista tai korjausten tai merkintöjen tekemistä niihin, ja vastaa näihin valituksiin. Asianomaisen viranomaisen on ilmoitettava valituksen tekijälle 9 kohdassa tarkoitetuista oikeudellisista muutoksenhakukeinoista.

               9. Kumpikin osapuoli varmistaa, että yksityishenkilö, joka katsoo oikeuksiaan rikotun tämän sopimuksen nojalla välitettyihin henkilötietoihinsa liittyvällä päätöksellä tai toimella, voi hakea muutosta osapuolen sovellettavan lainsäädännön mukaisesti pyytämällä laillisuuden tutkimista tai jonkin muun mahdollisesti korvauksia sisältävän oikeussuojakeinon soveltamista.

               Henkilötietojen säilyttäminen

               10. Tämän sopimuksen nojalla saatuja henkilötietoja ei saa säilyttää kauempaa kuin se on välttämätöntä siinä tarkoituksessa, jonka vuoksi ne tämän sopimuksen nojalla on välitetty.

               Määritelmä

               11. Tässä liitteessä ’riippumattomalla julkisella viranomaisella’ tarkoitetaan

               a) Kanadan osalta tietosuojalain (Privacy Act, R.S.C. 1985, c. P-21) 53 pykälän ja sen mahdollisten muutosten nojalla nimitettyä tietosuojavaltuutettua (Privacy Commissioner); ja

               b) Euroopan unionin osalta yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (EYVL L 8, 12.1.2001, s. 1) ja sen mahdollisten muutosten nojalla nimitettyä Euroopan tietosuojavaltuutettua.

                     (1)
                  Asetuksen (EY) N:o 1/2003 nimi on tarkistettu siten, että siinä otetaan huomioon Lissabonin sopimuksen 5 artiklan mukainen Euroopan yhteisön perustamissopimuksen artiklojen uudelleennumerointi; alun perin nimessä oli viittaus artikloihin 81 ja 82.

                     (2)
                  Asetuksen (EY) N:o 1/2003 nimi on tarkistettu siten, että siinä otetaan huomioon Lissabonin sopimuksen 5 artiklan mukainen Euroopan yhteisön perustamissopimuksen artiklojen uudelleennumerointi; alun perin nimessä oli viittaus artikloihin 81 ja 82.


Tärkeä oikeudellinen huomautus

|

52009PC0226

Ehdotus: Neuvoston ja neuvostossa kokoontuneiden Euroopan unionin jäsenvaltioiden hallitusten edustajien päätös Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen allekirjoittamisesta ja väliaikaisesta soveltamisesta sekä Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen soveltamista koskevan Euroopan yhteisön ja sen jäsenvaltioiden, Islannin ja Norjan kuningaskunnan välisen lisäsopimuksen allekirjoittamisesta ja väliaikaisesta soveltamisesta  /* KOM/2009/0226 lopull. */

	[pic] | EUROOPAN YHTEISÖJEN KOMISSIO |Bryssel 15.5.2009KOM(2009) 226 lopullinenEhdotus:Neuvoston ja neuvostossa kokoontuneiden Euroopan unionin jäsenvaltioiden hallitusten edustajien päätösAmerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen allekirjoittamisesta ja väliaikaisesta soveltamisesta sekä Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen soveltamista koskevan Euroopan yhteisön ja sen jäsenvaltioiden, Islannin ja Norjan kuningaskunnan välisen lisäsopimuksen allekirjoittamisesta ja väliaikaisesta soveltamisestaPERUSTELUT1. Ehdotuksen tausta |Ehdotuksen perustelut ja tavoitteet Euroopan yhteisön ja Amerikan yhdysvaltojen välinen lentoliikennesopimus, joka allekirjoitettiin 25. ja 30. huhtikuuta 2007 (EU:n ja Yhdysvaltojen lentoliikennesopimus), tuli voimaan 30. maaliskuuta 2008. EU:n ja Yhdysvaltojen lentoliikennesopimuksen 18 artiklan 5 kohdassa vahvistetaan, että "sopimuspuolten yhteisenä tavoitteena on maksimoida hyödyt kuluttajien, lentoyhtiöiden, työntekijöiden ja yhteisöjen näkökulmasta Atlantin molemmin puolin ulottamalla tämä sopimus koskemaan kolmansia maita". EU:n ja Yhdysvaltojen lentoliikennesopimuksen 18 artiklan 5 kohdan mukaan kyseisen sopimuksen 18 artiklan 1 kohdassa perustettu sekakomitea pyrkii laatimaan "ehdotuksen edellytyksistä ja menettelyistä, jotka olisivat tarpeen kolmansien maiden sopimukseen liittymistä varten". Norja ja Islanti esittivät vuonna 2007 virallisen pyynnön EU:n ja Yhdysvaltojen lentoliikennesopimukseen liittymisestä. EU:n ja Yhdysvaltojen lentoliikennesopimuksen 18 artiklan 5 kohdan mukaisesti sekakomitea laati 26. helmikuuta 2009 pidetyssä kokouksessaan ehdotuksen Islannin ja Norjan liittymisestä EU:n ja Yhdysvaltojen lentoliikennesopimukseen. Ehdotus koostuu neljän sopimuspuolen "päällyssopimuksesta" sekä yhteisön, Norjan ja Islannin välisiä sisäisiä järjestelyjä koskevasta lisäsopimuksesta. Norja ja Islanti kuuluvat Euroopan yhteiseen ilmailualueeseen, joten näillä sopimuksilla varmistetaan johdonmukainen sääntelykehys lennoille Yhdysvaltojen ja EU:n lentoliikenteen sisämarkkinoilla – Islanti ja Norja mukaan luettuina. Näin saadaan taloudellista etua lentoyhtiöille ja kuluttajille EU:ssa ja varmistetaan erityisesti, että EU:n ja Yhdysvaltojen lentoliikennesopimus on johdonmukainen Skandinavian yhteisen lentoliikennepolitiikan kanssa. Samalla ehdotuksella taataan EU:n ja Yhdysvaltojen lentoliikennesopimuksen kahdenvälisyyden säilyminen. Islanti ja Norja otetaan mukaan neuvotteluihin toisen vaiheen lentoliikennesopimuksesta Yhdysvaltain kanssa. |Yleinen tausta EU:n ja Yhdysvaltojen lentoliikennesopimus on poistanut kaikki kaupalliset esteet lennoilta minkä tahansa EU:ssa sijaitsevan paikan ja Yhdysvalloissa sijaitsevan paikan välillä. Yhdysvallat on lisäksi myöntänyt eurooppalaisille lentoyhtiöille niin sanotut seitsemännen vapauden oikeudet liikennöidä Yhdysvaltojen ja EU:n ulkopuolisten Euroopan yhteisen ilmailualueen (ECAA) maiden kuten Norjan ja Islannin välillä. ECAA:lla ei kuitenkaan ole ulkoista ulottuvuutta. EU:n lentoliikenteen harjoittajilla ei siksi nyt ole oikeutta liikennöidä Norjan ja Islannin sekä kolmansien maiden välillä. Norjalaisilla ja islantilaisilla lentoliikenteen harjoittajilla ei vastaavasti ole nyt oikeutta liikennöidä EU:n ja Yhdysvaltojen välillä. EU:n ja Yhdysvaltojen lentoliikennesopimuksella on luotu kaikille yhteisön lentoliikenteen harjoittajille yhdenmukaiset markkinoille pääsyä koskevat ehdot. Samalla sopimuksessa vahvistetaan uusia järjestelyjä Euroopan yhteisön ja Yhdysvaltojen väliselle säännellylle yhteistyölle aloilla, jotka ovat tärkeitä Atlantin ylittävän lentoliikenteen turvallisuudelle, ilmailun turvaamiselle ja lentoliikenteen tehokkaalle toiminnalle. Norja ja Islanti ovat ottaneet käyttöön yhteisön säännöstön kokonaisuudessaan ilmailupolitiikassa. Molempien maiden mukaantulolla EU:n ja Yhdysvaltojen lentoliikennesopimukseen varmistetaan siten, että kaikkien yhteisön säännöstöä noudattavien eurooppalaisten lentoliikenteen harjoittajien liikennöinti Atlantin yli tapahtuu yhdenmukaisessa kehyksessä. Islannin ja Norjan liittyminen EU:n ja Yhdysvaltojen lentoliikennesopimukseen voisi toimia esikuvana Islannin ja Norjan liittymiselle muihin yhteisön lentoliikennesopimuksiin (esim. Euro–Välimeri-ilmailusopimus Marokon kanssa). |Voimassa olevat aiemmat säännökset Päällyssopimuksen määräykset laajentavat EU:n ja Yhdysvaltojen lentoliikennesopimuksen koskemaan soveltuvin osin Norjaa ja Islantia. Lisäsopimuksen määräykset perustuvat Euroopan yhteisön ja sen jäsenvaltioiden sekä Amerikan yhdysvaltojen välisen lentoliikennesopimuksen allekirjoittamisesta ja väliaikaisesta soveltamisesta 25. huhtikuuta 2007 tehtyyn päätökseen (2007/339/EY). |Johdonmukaisuus suhteessa unionin muuhun politiikkaan ja muihin tavoitteisiin EU:n ja Yhdysvaltojen lentoliikennesopimuksessa mainitaan nimenomaisena tavoitteena sopimuksen laajentaminen kolmansiin maihin. Päällyssopimuksella luodaan tarvittava yhteys EU:n ja Yhdysvaltojen lentoliikennesopimuksen ja Euroopan yhteistä ilmailualuetta koskevan sopimuksen välillä. Sillä ei luoda Euroopan talousalueesta tehtyyn sopimukseen ulkoista ulottuvuutta. Sopimus on johdonmukainen EU:n yleisen Islannin ja Norjan politiikan kanssa. |2. Kuulemiset ja vaikutusten arviointi |Intressitahojen kuuleminen |Kuulemismenettely, tärkeimmät kohderyhmät ja yleiskuvaus vastaajista Islannin ja Norjan liittymisestä EU:n ja Yhdysvaltojen lentoliikennesopimukseen on keskusteltu useasti kyseisen sopimuksen mukaisesti perustetussa sekakomiteassa ja jäsenvaltioiden kanssa pidetyissä epävirallisissa teknisissä kokouksissa. Kaikkia näitä kokouksia on valmisteltu neuvoa-antavassa foorumissa, jossa ovat edustettuina lentoliikenteen harjoittajat, lentoasemat ja työntekijäjärjestöt. |Tiivistelmä vastauksista ja siitä, miten ne on otettu huomioon Islannin ja Norjan liittymisestä EU:n ja Yhdysvaltojen lentoliikennesopimukseen on keskusteltu neljässä neuvoa-antavan foorumin kokouksessa, joissa käsiteltiin kaikkia näkökohtia yksityiskohtaisesti. Jäsenvaltioiden ja sidosryhmien huomautukset otettiin asianmukaisesti huomioon valmisteltaessa 26. helmikuuta 2009 pidetyssä sekakomiteassa esitettyä yhteisön kantaa. |Asiantuntijatiedon käyttö |Ulkopuolisten asiantuntijoiden käyttö ei ollut tarpeen. |Vaikutusten arviointi Sopimuksella laajennetaan EU:n ja Yhdysvaltojen lentoliikennesopimus koskemaan Islantia ja Norjaa. EU:n lentoliikenteen harjoittajat saavat näin mahdollisuuden hyödyntää oikeuksia, jotka Yhdysvallat myönsi jo 30. maaliskuuta 2008 Yhdysvaltojen sekä Islannin tai Norjan väliselle matkustajaliikenteelle. |3. Ehdotukseen liittyvät oikeudelliset näkökohdat |Ehdotetun toimen lyhyt kuvaus Ehdotuksessa on kaksi tekijää: – Nelikantaisen "päällyssopimuksen" määräykset laajentavat EU:n ja Yhdysvaltojen lentoliikennesopimuksen koskemaan soveltuvin osin kaikkia neljää sopimuspuolta. – Lisäsopimuksella varmistetaan EU:n ja Yhdysvaltojen lentoliikennesopimuksen kahdenvälisen luonteen säilyminen. Komissio edustaa Norjaa ja Islantia sekakomiteassa kaikilla aloilla, jotka eivät kuulu jäsenvaltioiden yksinomaiseen toimivaltaan. Tietojenvaihdosta, toisen vaiheen neuvotteluihin osallistumisesta ja edustuksesta välimiesmenettelyssä annetaan säännöt. |Oikeusperusta Perustamissopimuksen 80 artiklan 2 kohta yhdessä sen 300 artiklan 2 kohdan ensimmäisen alakohdan ensimmäisen virkkeen ja 3 kohdan ensimmäisen alakohdan kanssa. |Toissijaisuusperiaate Toissijaisuusperiaatetta sovelletaan, koska asia, jota ehdotus koskee, ei kuulu yhteisön yksinomaiseen toimivaltaan. |Ehdotuksen tavoitteita ei voida saavuttaa riittävällä tavalla pelkästään jäsenvaltioiden toimin seuraavista syistä: |EU:n ja Yhdysvaltojen lentoliikennesopimuksessa on vahvistettu uusia yhteisön tason järjestelyjä, joilla säädellään Atlantin ylittävää lentoliikennettä ja jotka ovat korvanneet yksittäisten jäsenvaltioiden tekemät aiemmat järjestelyt. Kolmansien maiden liittyminen EU:n ja Yhdysvaltojen lentoliikennesopimukseen voi tapahtua vain yhteisön tasolla. |Näin ollen ehdotus on toissijaisuusperiaatteen mukainen. |Suhteellisuusperiaate Ehdotus on suhteellisuusperiaatteen mukainen seuraavista syistä: |Ehdotus ei vaikuta sääntelykehykseen Euroopan yhteisellä ilmailualueella. Ehdotus ei muuta EU:n ja Yhdysvaltojen lentoliikennesopimusta. Ehdotuksella ainoastaan varmistetaan, että ilmailualan yhteiset markkinat Euroopassa ja EU:n ja Yhdysvaltojen lentoliikennesopimuksessa vahvistettu Atlantin ylittävien lentojen sääntelykehys ovat johdonmukaisia keskenään. Ehdotuksella ei luoda EU:n ilmailuviranomaisille tai EU:n teollisuudenalalle uusia velvoitteita. Sillä luodaan uusia oikeuksia EU:n lentoliikenteen harjoittajille ja taataan, että EU:n ja Yhdysvaltojen lentoliikennesopimus on johdonmukainen Skandinavian yhteisen lentoliikennepolitiikan kanssa. Sääntelytavan valinta |Muut vaihtoehdot eivät soveltuisi seuraavista syistä: Nelikantainen päällyssopimus ja lisäsopimus ovat tehokkaimmat tavat varmistaa, että EU:n ja Yhdysvaltojen lentoliikennesopimus laajennetaan koskemaan Islantia ja Norjaa ja että sopimus säilyttää kahdenvälisen luonteensa. Jos EU:n ja Yhdysvaltojen lentoliikennesopimus korvattaisiin monenvälisellä sopimuksella, EU:sta tulisi vain yksi sopimuspuoli neljän joukossa, ja ehdotetuilla sopimuksilla taasen säilytetään kahdenvälinen suhde Yhdysvaltojen ja Euroopan välillä. Rinnakkaiset kahdenväliset sopimukset – 1) Islanti–Yhdysvallat, 2) Norja–Yhdysvallat, 3) Islanti–Euroopan yhteisö ja 4) Norja–Euroopan yhteisö – tekisivät tilanteesta turhan monimutkaisen eikä näin voitaisi taata, että Atlantin ylittävien lentojen sääntelykehys olisi täysin johdonmukainen. |4. Talousarviovaikutukset |Ehdotuksella ei ole vaikutusta yhteisön talousarvioon. |Ehdotus:Neuvoston ja neuvostossa kokoontuneiden Euroopan unionin jäsenvaltioiden hallitusten edustajien päätösAmerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen allekirjoittamisesta ja väliaikaisesta soveltamisesta sekä Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen soveltamista koskevan Euroopan yhteisön ja sen jäsenvaltioiden, Islannin ja Norjan kuningaskunnan välisen lisäsopimuksen allekirjoittamisesta ja väliaikaisesta soveltamisestaEUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, jotkaottavat huomioon Euroopan yhteisön perustamissopimuksen ja erityisesti sen 80 artiklan 2 kohdan yhdessä 300 artiklan 2 kohdan ensimmäisen alakohdan ensimmäisen virkkeen kanssa,sekä katsovat seuraavaa:1.  Amerikan yhdysvaltojen ja Euroopan yhteisön ja sen jäsenvaltioiden lentoliikennesopimuksessa, jäljempänä 'EU:n ja Yhdysvaltojen lentoliikennesopimus', joka allekirjoitettiin 25 päivänä ja 30 päivänä huhtikuuta 2007, mainitaan nimenomaisena tavoitteena sopimuksen laajentaminen kolmansiin maihin.2.  EU:n ja Yhdysvaltojen lentoliikennesopimuksella perustettu sekakomitea on laatinut ehdotuksen Islannin ja Norjan kuningaskunnan liittymisestä kyseiseen sopimukseen EU:n ja Yhdysvaltojen lentoliikennesopimuksen 18 artiklan 5 kohdan mukaisesti.3.  Sekakomitea esitti 26 päivänä helmikuuta 2009 ehdotuksen Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisestä lentoliikennesopimuksesta, jäljempänä 'sopimus'.4.  Komissio on neuvotellut Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen soveltamista koskevan Euroopan yhteisön ja sen jäsenvaltioiden, Islannin ja Norjan kuningaskunnan välisen lisäsopimuksen, jäljempänä 'lisäsopimus'.5.  Yhteisön ja sen jäsenvaltioiden olisi allekirjoitettava sopimus ja lisäsopimus ja sovellettava niitä väliaikaisesti sillä varauksella, että sopimukset tehdään lopullisesti myöhemmin,OVAT PÄÄTTÄNEET SEURAAVAA:1 artikla (Allekirjoittaminen)1. Hyväksytään Amerikan Yhdysvaltojen sekä Euroopan yhteisön ja sen jäsenvaltioiden, Islannin ja Norjan kuningaskunnan välisen lentoliikennesopimuksen, jäljempänä 'sopimus', allekirjoittaminen yhteisön puolesta edellyttäen, että sopimuksen tekemisestä tehdään neuvoston päätös. Sopimuksen teksti on tämän päätöksen liitteenä.2. Hyväksytään Amerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen soveltamista koskevan Euroopan yhteisön ja sen jäsenvaltioiden, Islannin ja Norjan kuningaskunnan välisen lisäsopimuksen, jäljempänä 'lisäsopimus', allekirjoittaminen yhteisön puolesta edellyttäen, että sopimuksen tekemisestä tehdään neuvoston päätös. Lisäsopimuksen teksti on tämän päätöksen liitteenä.3. Neuvoston puheenjohtaja oikeutetaan nimeämään henkilö(t), jolla (joilla) on valtuudet allekirjoittaa sopimus yhteisön puolesta, sillä edellytyksellä, että sopimus tehdään.2 artikla (Väliaikainen soveltaminen)Yhteisö ja sen jäsenvaltiot soveltavat sopimusta ja lisäsopimusta kansallisia lainsäädäntöjänsä noudattaen väliaikaisesti viimeisimmän sellaisen nootin päiväystä seuraavan kuukauden ensimmäisestä päivästä, jolla sopimuspuolet ovat ilmoittaneet toisilleen tämän sopimuksen väliaikaista soveltamista varten tarvittavien menettelyjen saattamisesta päätökseen, kunnes sopimukset tulevat voimaan. Neuvoston puheenjohtaja tekee sopimuksen 5 artiklassa ja lisäsopimuksen 8 artiklassa määrätyn ilmoituksen.Tehty Brysselissä […]Neuvoston puolestaPuheenjohtaja […]Lisäys 1LENTOLIIKENNESOPIMUSAmerikan yhdysvallat, jäljempänä 'Yhdysvallat', sekäEuroopan yhteisö ja sen jäsenvaltiot,Islanti sekäNorjan kuningaskunta, jäljempänä 'Norja',haluavat edistää sellaista kansainvälistä ilmailujärjestelmää, joka perustuu lentoyhtiöiden keskinäiseen kilpailuun markkinoilla, joilla valtion osallistuminen ja sääntely on mahdollisimman vähäistä.haluavat helpottaa kansainvälisten lentoliikennemahdollisuuksien laajenemista esimerkiksi kehittämällä lentoliikenneverkostoja, jotka vastaavat tarkoituksenmukaisia lentoliikennepalveluja koskeviin matkustajien ja rahdinlähettäjien tarpeisiin.haluavat mahdollistaa sen, että lentoyhtiöt voivat tarjota matkustajille ja rahdinlähettäjille kilpailukykyisiä hintoja ja palveluja avoimilla markkinoilla.haluavat, että lentoliikenteen kaikki sektorit, mukaan luettuina lentoyhtiöiden työntekijät, hyötyvät markkinoiden vapauttamista koskevasta sopimuksesta.haluavat varmistaa, että kansainvälinen lentoliikenne on mahdollisimman turvallista ja turvattua ja vahvistavat uudelleen olevansa erityisen huolissaan ilma-aluksiin kohdistuvista teoista tai niiden uhista, jotka vaarantavat ihmisten tai omaisuuden turvallisuuden ja vaikuttavat kielteisesti lentoliikenteeseen sekä heikentävät yleisön luottamusta siviili-ilmailun turvallisuuteen.ottavat huomioon Chicagossa 7 päivänä joulukuuta 1944 allekirjoitettavaksi avatun kansainvälistä siviili-ilmailua koskevan yleissopimuksen.tunnustavat, että valtion avustukset voivat vaikuttaa kielteisesti lentoyhtiöiden kilpailuun ja voivat vaarantaa tämän sopimuksen perustavoitteiden saavuttamisen.vahvistavat ympäristönsuojelun merkityksen kehitettäessä kansainvälistä ilmailupolitiikkaa ja pantaessa sitä täytäntöön.ottavat huomioon kuluttajansuojan, mukaan luettuna Montrealissa 28 päivänä toukokuuta 1999 tehdyn tiettyjen kansainvälistä ilmakuljetusta koskevien sääntöjen yhtenäistämisestä tehdyn yleissopimuksen mukaisen suojan, tärkeyden.aikovat toimia voimassaolevilla sopimuksilla luodun kehyksen pohjalta tavoitteena avata markkinoille pääsy ja maksimoida hyödyt kuluttajille, lentoyhtiöille, työntekijöille ja yhteisöille Atlantin molemmin puolin.toteavat, että niiden on tärkeää parantaa lentoyhtiöidensä pääsyä maailmanlaajuisille pääomamarkkinoille kilpailun vahvistamiseksi ja tämän sopimuksen tavoitteiden edistämiseksi;aikovat olla esikuvana muulle maailmalle edistämällä tämän elintärkeän taloussektorin vapauttamista,ovat sopineet seuraavaa:1 artiklaMääritelmä’Sopimuspuolella’ tarkoitetaan joko Yhdysvaltoja, Euroopan yhteisöä ja sen jäsenvaltioita, Islantia tai Norjaa.2 artiklaLiitteen I ja II soveltaminenEllei liitteestä II muuta johdu, liitteessä I olevia Euroopan yhteisön ja sen jäsenvaltioiden 25 päivänä huhtikuuta 2007 ja Amerikan yhdysvaltojen 30 päivänä huhtikuuta 2007 allekirjoittaman lentoliikennesopimuksen, jäljempänä 'lentoliikennesopimus', määräyksiä sovelletaan kaikkiin tämän sopimuksen sopimuspuoliin. Lentoliikennesopimuksen määräyksiä sovelletaan Islantiin ja Norjaan ikään kuin ne olisivat Euroopan yhteisön jäsenvaltioita, joten Islannilla ja Norjalla on samat oikeudet ja velvollisuudet kuin jäsenvaltioilla kyseisen sopimuksen mukaan. Liitteet I ja II ovat tämän sopimuksen erottamaton osa.3 artiklaIrtisanominen1. Yhdysvallat tai Euroopan yhteisö ja sen jäsenvaltiot voivat milloin tahansa ilmoittaa kirjallisesti diplomaattiteitse toisille sopimuspuolille päätöksestään irtisanoa tämä sopimus tai lopettaa tämän sopimuksen 5 artiklan mukainen väliaikainen soveltaminen. Tällaisesta ilmoituksesta on toimitettava samanaikaisesti jäljennös Kansainväliselle siviili-ilmailujärjestölle. Tämän sopimuksen voimassaolo tai sen väliaikainen soveltaminen lakkaa keskiyöllä (GMT) sen kansainvälisen ilmakuljetusliiton (IATA) liikennekauden päättyessä, joka oli käynnissä vuoden kuluttua sopimuksen irtisanomista koskevan kirjallisen ilmoituksen päiväyksestä, jollei irtisanomisilmoitusta peruuteta kaikkien sopimuspuolten sopimuksella ennen mainitun määräajan päättymistä.2. Islanti tai Norja voi milloin tahansa ilmoittaa kirjallisesti diplomaattiteitse toisille sopimuspuolille päätöksestään irtisanoa tämä sopimus tai lopettaa tämän sopimuksen 5 artiklan mukainen väliaikainen soveltaminen. Tällaisesta ilmoituksesta on toimitettava samanaikaisesti jäljennös Kansainväliselle siviili-ilmailujärjestölle. Tällainen irtisanominen tai väliaikaisen soveltamisen lakkautus tulevat voimaan keskiyöllä (GMT) sen kansainvälisen ilmakuljetusliiton (IATA) liikennekauden päättyessä, joka oli käynnissä vuoden kuluttua sopimuksen irtisanomista koskevan kirjallisen ilmoituksen päiväyksestä, jollei irtisanomisilmoitusta peruuteta kirjallisen ilmoituksen tehneen sopimuspuolen, Yhdysvaltojen sekä Euroopan yhteisön ja sen jäsenvaltioiden sopimuksella ennen mainitun määräajan päättymistä.3. Yhdysvallat tai Euroopan yhteisö ja sen jäsenvaltiot voivat milloin tahansa ilmoittaa kirjallisesti diplomaattiteitse Islannille tai Norjalle päätöksestään irtisanoa tämä sopimus tai lopettaa tämän sopimuksen 5 artiklan mukainen väliaikainen soveltaminen Islannin tai Norjan osalta. Ilmoituksesta on toimitettava samanaikaisesti jäljennökset tämän sopimuksen kahdelle muulle sopimuspuolelle ja Kansainväliselle siviili-ilmailujärjestölle. Irtisanominen tai väliaikaisen soveltamisen lopettaminen Islannin tai Norjan osalta tulevat voimaan keskiyöllä (GMT) sen kansainvälisen ilmakuljetusliiton (IATA) liikennekauden päättyessä, joka oli käynnissä vuoden kuluttua sopimuksen irtisanomista koskevan kirjallisen ilmoituksen päiväyksestä, jollei irtisanomisilmoitusta peruuteta Yhdysvaltojen, Euroopan yhteisön ja sen jäsenvaltioiden sekä kirjallisen ilmoituksen vastaanottaneen sopimuspuolen sopimuksella ennen mainitun määräajan päättymistä.4. Tässä artiklassa tarkoitettua noottienvaihtoa varten Euroopan yhteisölle ja sen jäsenvaltioille osoitetut diplomaattiset nootit tai, tapauksen mukaan, Euroopan yhteisön ja sen jäsenvaltioiden nootit on toimitettava Euroopan yhteisölle.5. Sen estämättä, mitä tässä artiklassa muutoin määrätään, tämä sopimus irtisanotaan samanaikaisesti, jos lentoliikennesopimus irtisanotaan.4 artiklaRekisteröinti ICAO:ssaTämä sopimus ja sen muutokset rekisteröidään Kansainvälisessä siviili-ilmailujärjestössä (ICAO).5 artiklaVäliaikainen soveltaminenTätä sopimusta sovelletaan väliaikaisesti viimeisimmän sellaisen nootin päiväystä seuraavan kuukauden ensimmäisestä päivästä, jolla sopimuspuolet ovat ilmoittaneet toisilleen tämän sopimuksen väliaikaista soveltamista varten tarvittavien menettelyjen saattamisesta päätökseen, kunnes sopimus tulee 6 artiklan mukaisesti voimaan. Jos lentoliikennesopimus irtisanotaan sen 23 artiklan nojalla tai sen väliaikainen soveltaminen lakkaa sen 25 artiklan nojalla, tämän sopimuksen väliaikainen soveltaminen lakkaa samanaikaisesti.6 artiklaVoimaantuloTämä sopimus tulee voimaan myöhäisempänä seuraavista ajankohdista: 1) lentoliikennesopimuksen voimaantulo tai 2) kuukausi sen päivän jälkeen, kun sopimuspuolten välisen noottienvaihdon, jolla on vahvistettu, että kaikki tämän sopimuksen voimaantulon edellyttämät menettelyt on saatettu päätökseen, jälkimmäinen nootti on päivätty. Noottienvaihtoa varten Euroopan yhteisölle ja sen jäsenvaltioille osoitetut diplomaattiset nootit tai, tapauksen mukaan, Euroopan yhteisön ja sen jäsenvaltioiden nootit on toimitettava Euroopan yhteisölle. Euroopan yhteisön ja sen jäsenvaltioiden nootin tai noottien on sisällettävä kunkin jäsenvaltion tiedonanto, jossa vahvistetaan, että jäsenvaltio on saattanut päätökseen tämän sopimuksen voimaantulon edellyttämät menettelyt.TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen.Tämä sopimus on tehty […]ssa […] päivänä […]kuuta [.…] neljänä kappaleena.Amerikan yhdysvaltojen puolesta:[Kunkin EU:n jäsenvaltion puolesta:]Euroopan yhteisön puolesta:Islannin puolesta:Norjan kuningaskunnan puolesta:Liite ILENTOLIIKENNESOPIMUS[EUVL L134, 25.5.2007, s. 4.]Liite IIIslantia ja Norjaa koskevat erityismääräyksetLentoliikennesopimuksen määräyksiä, joita muutetaan seuraavasti, sovelletaan kaikkiin tämän sopimuksen sopimuspuoliin. Lentoliikennesopimuksen määräyksiä sovelletaan Islantiin ja Norjaan ikään kuin ne olisivat Euroopan yhteisön jäsenvaltioita, joten Islannilla ja Norjalla on samat oikeudet ja velvollisuudet kuin jäsenvaltioilla kyseisen sopimuksen mukaan:1. Muutetaan 1 artiklan 9 kohta seuraavasti:’alueella’ Yhdysvaltojen osalta maa-aluetta (mannermaata ja saaria), sisävesiä ja sen suvereniteettiin ja lainkäyttövaltaan kuuluvia aluemeriä sekä Euroopan yhteisön ja sen jäsenvaltioiden osalta maa-aluetta (mannermaata ja saaria), sisävesiä ja aluemeriä, joihin sovelletaan Euroopan talousalueesta tehtyä sopimusta, lukuun ottamatta Liechtensteinin ruhtinaskunnan suvereniteettiin ja lainkäyttövaltaan kuuluvia maa-alueita ja sisävesiä, mainitussa sopimuksessa tai sen korvaavassa oikeudellisessa välineessä säädettyjen edellytysten mukaisesti. Tämän sopimuksen soveltamisella Gibraltarin lentoasemaan ei katsota olevan vaikutusta Espanjan kuningaskunnan ja Yhdistyneen kuningaskunnan oikeudelliseen asemaan sen alueen suvereniteettia koskevassa riidassa, jolla kyseinen lentoasema sijaitsee, eikä Gibraltarin lentoaseman jättämiseen edelleen jäsenvaltioiden välillä 18 päivänä syyskuuta 2006 voimassa olleiden yhteisön ilmailualan toimenpiteiden ulkopuolelle Cordobassa 18 päivänä syyskuuta 2006 annetun Gibraltarin lentoasemaa koskevan ministereiden julkilausuman mukaisesti; sekä2. Sopimuksen 23–26 artiklaa ei sovelleta Islantiin ja Norjaan.3. Lisätään liitteessä I olevaan 1 jaksoon kohta seuraavasti:w. Islanti: Lentoliikennesopimus, allekirjoitettu Washingtonissa 14 päivänä kesäkuuta 1995, muutettu 1 päivänä maaliskuuta 2002 noottienvaihdolla, muutettu 14 päivänä elokuuta 2006 ja 9 päivänä maaliskuuta 2007 noottienvaihdolla.x. Norjan tasavalta: Lentoliikennesopimus, saatettu voimaan noottienvaihdolla Washingtonissa 6 päivänä lokakuuta 1945, muutettu 6 päivänä elokuuta 1954 noottienvaihdolla, muutettu 16 päivänä kesäkuuta 1995 noottienvaihdolla.4. Muutetaan liitteessä 1 oleva 2 jakso seuraavasti:Sen estämättä, mitä tämän liitteen 1 jaksossa määrätään, sellaisten alueiden osalta, jotka eivät kuulu tämän sopimuksen 1 artiklassa olevan aluetta koskevan määritelmän soveltamisalaan, jatketaan mainitun jakson e kohdassa (Tanska–Yhdysvallat), g kohdassa (Ranska–Yhdysvallat), v kohdassa (Yhdistynyt kuningaskunta–Yhdysvallat) ja x kohdassa (Norja–Yhdysvallat) mainittujen sopimusten soveltamista kyseisten sopimusten määräysten mukaisesti.5. Muutetaan liitteessä 1 oleva 3 jakso seuraavasti:Sen estämättä, mitä tämän sopimuksen 3 artiklassa määrätään, Yhdysvaltojen lentoyhtiöillä ei ole oikeutta tarjota pelkkiä rahtikuljetuksia, jos ne eivät ole osa Yhdysvalloista yhteen tai useampaan paikkaan jäsenvaltiossa suuntautuvaa liikennettä, lukuun ottamatta Tšekin tasavaltaan, Ranskan tasavaltaan, Saksan liittotasavaltaan, Luxemburgin suurherttuakuntaan, Maltaan, Puolan tasavaltaan, Portugalin tasavaltaan, Slovakian tasavaltaan, Islantiin ja Norjan kuningaskuntaan saapuvaa tai sieltä lähtevää liikennettä.6. Lisätään liitteessä 2 olevan 3 artiklan seuraavasti:Islannin ja Norjan osalta järjestelmään sisältyvät muun muassa, ei kuitenkaan ainoastaan, Euroopan talousalueesta tehdyn sopimuksen 53, 54 ja 57 artikla ja niitä koskevat perustamissopimuksen mukaisesti annetut täytäntöönpanoasetukset sekä niiden mahdolliset muutokset.Lisäys 2Norjan kuningaskunnan,IslanninsekäEuroopan yhteisön ja sen jäsenvaltioidenvälinenLISÄSOPIMUSAmerikan yhdysvaltojen, Euroopan yhteisön ja sen jäsenvaltioiden, Islannin sekä Norjan kuningaskunnan välisen lentoliikennesopimuksen soveltamisesta1) Euroopan komissio on neuvotellut yhteisön ja sen jäsenvaltioiden puolesta Amerikan yhdysvaltojen kanssa lentoliikennesopimuksen, jäljempänä 'sopimus', noudattaen neuvoston päätöstä komission valtuuttamisesta aloittamaan neuvottelut.2) Yhteisön ja sen jäsenvaltioiden sekä Amerikan yhdysvaltojen välinen lentoliikennesopimus, jäljempänä 'lentoliikennesopimus', parafoitiin 2 päivänä maaliskuuta 2007; se allekirjoitettiin yhteisön puolesta Brysselissä 25 päivänä huhtikuuta 2007 ja Yhdysvaltojen puolesta Washingtonissa 30 päivänä huhtikuuta 2007, ja sitä sovellettiin väliaikaisesti 30 päivästä maaliskuuta 2008.3) Islanti ja Norjan kuningaskunta, jäljempänä 'Norja', jotka ovat Euroopan talousalueesta tehdyn sopimuksen perusteella täysivaltaisia jäseniä Euroopan ilmailumarkkinoilla, ovat liittyneet lentoliikennesopimukseen samana päivänä tehdyllä sopimuksella, jäljempänä 'sopimus', johon on sisällytetty lentoliikennesopimus liitteenä I.4) On tarpeen säätää menettelyistä, joiden mukaisesti voidaan tarvittaessa päättää oikeuksien peruuttamisesta lentoliikennesopimuksen 21 artiklan 3 kohdan mukaisesti.5) On myös tarpeen säätää menettelyistä, joiden mukaisesti Norja ja Islanti osallistuvat lentoliikennesopimuksen 18 artiklan mukaisesti perustettuun sekakomiteaan ja lentoliikennesopimuksen 19 artiklan määräysten mukaiseen välimiesmenettelyyn tarvittavan yhteistyön, tiedonsiirron ja kuulemisten varmistamiseksi ennen sekakomitean kokouksia, sekä menettelyistä eräiden sopimuksen määräysten täytäntöön panemiseksi, mukaan lukien lentoturvallisuutta, ilmailun turvaamista, liikenneoikeuksien myöntämistä ja peruuttamista sekä valtion tukia koskevat määräykset,OVAT SOPINEET SEURAAVAA:1 artiklaTiedoksiantoJos yhteisö ja sen jäsenvaltiot päättävät irtisanoa sopimuksen sen 3 artiklan mukaisesti tai päättävät keskeyttää sen väliaikaisen soveltamisen taikka peruuttaa tätä koskevat ilmoitukset, komissio ilmoittaa siitä välittömästi Islannille ja Norjalle ennen Amerikan yhdysvalloille diplomaattiteitse annettavaa ilmoitusta. Vastaavasti Norja ja Islanti ilmoittavat välittömästi komissiolle tällaisista päätöksistä.2 artiklaToisen vaiheen neuvottelut ja liikenneoikeuksien peruuttaminen1. Komissio hoitaa lentoliikennesopimuksen 21 artiklan 1 kohdassa tarkoitetut toisen vaiheen neuvottelut Euroopan yhteisön ja sen jäsenvaltioiden puolesta. Jotta Norja ja Islanti säilyvät edelleen tarkistetun lentoliikennesopimuksen sopimuspuolina toisen vaiheen neuvottelujen jälkeen, ne osallistuvat neuvotteluihin tarkkailijoina, ja ne voivat siten osallistua neuvottelujen valmisteluihin yhteisön minkä tahansa jäsenvaltion tapaan Euroopan yhteisössä.2. Jos sopimuspuolet eivät pääse toisen vaiheen sopimukseen kahdentoista kuukauden kuluessa lentoliikennesopimuksen 21 artiklan 3 kohdan mukaisen arvioinnin aloittamisesta, Norja ja Islanti voivat yhteisön minkä tahansa jäsenvaltion tapaan ilmoittaa komissiolle seuraavien 15 päivän kuluessa, mitkä aluettaan koskevat liikenneoikeudet se haluaa peruuttaa. Peruutettaviin liikenneoikeuksiin ei saa sisältyä lentoliikennesopimuksen liitteessä I mainituissa sopimuksissa tarkoitettuja oikeuksia.3. Komissio laatii jäsenvaltioilta, Norjalta ja/tai Islannilta saamiensa ilmoitusten perusteella luettelon peruutettavista liikenneoikeuksista ja toimittaa sen neuvostolle. Neuvoston puheenjohtaja ilmoittaa tämän jälkeen yhteisön ja sen jäsenvaltioiden sekä Norjan ja Islannin puolesta Amerikan yhdysvalloille luetteloon kuuluvien liikenneoikeuksien peruuttamisesta lentoliikennesopimuksen 21 artiklan 3 kohdan mukaisesti. Asianomaisten jäsenvaltioiden sekä Norjan ja/tai Islannin on toteutettava tarvittavat toimenpiteet kyseisten oikeuksien peruuttamiseksi sen kansainvälisen ilmakuljetusliiton (IATA) liikennekauden ensimmäisestä päivästä lukien, joka alkaa aikaisintaan kahdentoista kuukauden kuluttua päivästä, jona ilmoitus peruuttamisesta on annettu.4. Sen estämättä, mitä tämän artiklan 3 kohdassa määrätään, neuvosto voi yksimielisesti ja komission ehdotuksesta päättää olla antamatta ilmoitusta peruuttamisesta tai peruuttaa ilmoituksensa.3 artiklaSekakomitea1. Komissio, jota avustavat jäsenvaltioiden sekä Norjan ja Islannin edustajat, edustaa yhteisöä ja sen jäsenvaltioita sekä Norjaa ja Islantia lentoliikennesopimuksen 18 artiklalla perustetussa sekakomiteassa.2. Komissio esittää yhteisön ja sen jäsenvaltioiden sekä Norjan ja Islannin kannan sekakomiteassa lukuun ottamatta EU:ssa jäsenvaltioiden yksinomaiseen toimivaltaan kuuluvia aloja, joita koskevan kannan esittävät tapauksen mukaan jäsenvaltiot, Norja ja/tai Islanti.3. Norja ja Islanti hyväksyvät yhdessä komission kanssa sekakomiteassa esitettävän Norjan ja Islannin kannan lentoliikennesopimuksen 14 tai 20 artiklan soveltamisalaan kuuluviin asioihin sekä asioihin, jotka eivät edellytä sellaisen päätöksen tekemistä, jolla on oikeusvaikutuksia.4. Muissa sekakomitean päätöksissä, jotka koskevat Euroopan talousalueesta tehtyyn sopimukseen sisällytettyjen asetuksien ja direktiivien soveltamisalaan kuuluvia asioita, komissio hyväksyy yhdessä Norjan ja Islannin kanssa yhteisön ja sen jäsenvaltioiden sekä Norja ja Islannin kannan.5. Muissa sekakomitean päätöksissä, jotka koskevat Euroopan talousalueesta tehtyyn sopimukseen sisällytettyjen asetuksien ja direktiivien soveltamisalaan kuulumattomia asioita, Norja ja Islanti hyväksyvät yhdessä komission kanssa Norjan kuningaskunnan ja Islannin kannan.6. Komissio toteuttaa tarvittavat toimenpiteet sen varmistamiseksi, että Norja ja Islanti osallistuvat täysimääräisesti yhteisön jäsenvaltioiden kanssa pidettäviin koordinointi-, kuulemis- tai päätöksentekokokouksiin ja että ne saavat kaikki sekakomitean kokousten valmistelussa tarvittavat tiedot.4 artiklaVälimiesmenettely1. Komissio edustaa yhteisöä ja jäsenvaltioita sekä Norjaa ja Islantia lentoliikennesopimuksen 19 artiklan määräysten mukaisessa välimiesmenettelyssä.2. Komissio toteuttaa tarvittaessa toimenpiteet sen varmistamiseksi, että Norja ja Islanti osallistuvat välimiesmenettelyjen valmisteluun ja koordinointiin.3. Jos neuvosto päättää peruuttaa etuuksia lentoliikennesopimuksen 19 artiklan 7 kohdan mukaisesti, päätöksestä ilmoitetaan Norjalle ja Islannille. Vastaavasti Norja ja Islanti ilmoittavat komissiolle tällaisista päätöksistä.4. Komissio, jota avustavat neuvoston nimeämä jäsenvaltioiden edustajien erityiskomitea sekä Norja ja Islanti, päättää kaikista muista tarvittavista lentoliikennesopimuksen 19 artiklan nojalla toteutettavista toimista asioissa, jotka EU:ssa kuuluvat yhteisön toimivaltaan.5 artiklaTietojenvaihto1. Norja ja Islanti ilmoittavat viipymättä komissiolle lentoliikennesopimuksen 4 tai 5 artiklan nojalla tekemistään päätöksistä olla myöntämättä lupia jollekin Amerikan yhdysvaltojen lentoyhtiölle, peruuttaa luvat kokonaan tai tilapäisesti tai rajoittaa niiden käyttöä. Vastaavasti komissio ilmoittaa viipymättä Norjalle ja Islannille tällaisista jäsenvaltioissa tehdyistä päätöksistä.2. Norja ja Islanti ilmoittavat komissiolle välittömästi kaikista pyynnöistä tai ilmoituksista, joita ne ovat tehneet tai vastaanottaneet lentoliikennesopimuksen 8 artiklan nojalla. Vastaavasti komissio ilmoittaa välittömästi Norjalle ja Islannille tällaisista jäsenvaltioissa tehdyistä tai vastaanotetuista päätöksistä.3. Norja ja Islanti ilmoittavat komissiolle välittömästi kaikista pyynnöistä tai ilmoituksista, joita ne ovat tehneet tai vastaanottaneet lentoliikennesopimuksen 9 artiklan nojalla. Vastaavasti komissio ilmoittaa välittömästi Norjalle ja Islannille tällaisista jäsenvaltioissa tehdyistä tai vastaanotetuista päätöksistä.6 artiklaValtion avustukset ja tuki1. Jos Norja tai Islanti katsoo, että tuella tai avustuksella, jota valtion elin harkitsee annettavaksi tai antaa Amerikan yhdysvaltojen alueella, on lentoliikennesopimuksen 14 artiklan 2 kohdassa tarkoitettuja kielteisiä vaikutuksia kilpailumahdollisuuksiin, se ilmoittaa asiasta komissiolle. Jos jokin jäsenvaltio on tuonut vastaavan asian komission tietoon, komissio antaa sen vastaavasti tiedoksi Norjalle ja Islannille.2. Komissio, Norja tai Islanti voivat ottaa yhteyttä kyseiseen elimeen tai pyytää lentoliikennesopimuksen 18 artiklan mukaisesti perustetun sekakomitean koolle kutsumista.3. Komissio, Norja ja Islanti ilmoittavat toisillensa välittömästi, jos Amerikan yhdysvallat ottaa niihin yhteyttä lentoliikennesopimuksen 14 artiklan 3 kohdan mukaisesti.7 artiklaIrtisanominen1. Sopimuspuoli voi milloin tahansa ilmoittaa kirjallisesti diplomaattiteitse toisille sopimuspuolille päätöksestään irtisanoa tämä lisäsopimus tai lopettaa sen väliaikainen soveltaminen. Tämä lisäsopimus irtisanotaan tai sen väliaikainen soveltaminen lakkaa keskiyöllä (GMT) kuuden kuukauden kuluttua sopimuksen irtisanomista tai väliaikaisen soveltamisen lakkauttamista koskevan kirjallisen ilmoituksen päiväyksestä, jollei irtisanomisilmoitusta peruuteta sopimuspuolen sopimuksella ennen mainitun määräajan päättymistä.2. Sen estämättä, mitä tässä artiklassa muutoin määrätään, jos sopimus irtisanotaan tai sen väliaikaista soveltamista ei jatketa, tämä lisäsopimus irtisanotaan tai sen väliaikainen soveltaminen lakkaa samanaikaisesti.8 artiklaVäliaikainen soveltaminenSopimuspuolet sopivat kansallisia lainsäädäntöjänsä noudattaen soveltavansa tätä lisäsopimusta väliaikaisesti joko lisäsopimuksen allekirjoituspäivästä tai sopimuksen 5 artiklassa tarkennetusta väliaikaisen soveltamisen aloituspäivästä sen mukaan, kumpi näistä tapahtuu myöhemmin, kunnes sopimus tule 9 artiklan mukaisesti voimaan.9 artiklaVoimaantuloTämä sopimus tulee voimaan myöhäisempänä seuraavista ajankohdista: a) kuukauden kuluttua siitä päivästä, jona sopimuspuolten välisen noottienvaihdon, jolla on vahvistettu, että kaikki tämän sopimuksen voimaantulon edellyttämät menettelyt on saatettu päätökseen, jälkimmäinen nootti on päivätty, tai b) sopimuksen voimaantulopäivä tai väliaikaisen soveltamisen aloituspäivä, sen mukaan, kumpi näistä on myöhäisempi.TÄMÄN VAKUUDEKSI allekirjoittaneet ovat asianmukaisesti valtuutettuina allekirjoittaneet tämän lisäsopimuksen.Tämä sopimus on tehty […]ssa […] päivänä […]kuuta [.…] kolmena kappaleena englannin kielellä.Norjan kuningaskunnan puolesta:Islannin puolesta:Euroopan yhteisön puolesta: